Tour ar skinwel\nGoes (distagañ :) a zo ur gumun hag ur gêr e proviñs Zeeland en Izelvroioù. 102,09 km² eo gorread Goes (douar : 92,84 km², dour : 9,24 km²). D'ar 1añ a viz Genver 2009 e oa 26 966 annezad enni. Un ti-gar a zo e Goes, war linenn hent-houarn Vlissingen – Roosendaal emañ. Ar c'hêrioù ha kêriadennoù da-heul a ya d'ober kumun Goes : Eindewege, Goes, 's-Heer Arendskerke, 's-Heer Hendrikskinderen, Kattendijke, Kloetinge, Oud-Sabbinge, Wilhelminadorp ha Wolphaartsdijk.\nIstor Goes[kemmañ | kemmañ ar vammenn]\nGoes a voe savet en Xvet kantved e penn ar stêr de Korte Gos. Buan e kreskas hag en XIIvet kantved e oa ur blasenn ar marc'hallac'h hag un iliz gouestlet d'ar Werc'hez. Gwirioù-kêr a voe roet da c'hGoes e 1405 hag aotreet e voe lakaat sevel mogerioù tro-dro dezhi e 1417. Diazezet e oa berzh Goes war industriezh an danvez hag ar gounid holen. War ziskar ez eas er XVIvet kantved. Ar mor a voe stanket e 1544 hag un tan-gwall a zistrujas al lodenn vrasañ eus Goes. E 1577 e voe skarzhet ar soudarded spagnol a aloube Goes gant ar priñs Maurits Nassau. Ar priñs a lakaas sevel mogerioù-difenn tro-dro da c'hGoes. Er c'hantvedoù da-heul e voe dister perzh Goes, nemet e chomas ul lec'h a-bouez a-fet labour-douar, hag ez eo bepred evel-se hiziv an deiz. An hent-houarn a voe savet e 1868 met ne'z eas ket war-raok ar gêr a-fet greanterezh. E-pad ar Brezel-bed kentañ e voe taolet bombezennoù dre fazi war c'hGoes gant Breizhveuriz : neptu e oa an Izelvroioù er brezel-se. Ne voe ket kement a zistruj e-pad an Eil Brezel-bed, met ac'hubet e voe Goes gant an Alamaned betek 1944. Er bloavezhioù 1970 ha 1980 e kreskas poblañs Goes ha savet e voe distrigoù nevez evel Goese Meer, Oostmolenpark, Overzuid hag Ouverture. Hiziv an deiz ez eo Goes pevare kêr Zeeland a-fet nerzh ekonomikel.\nDistrigoù nevez a zo o vezañ savet, Goese Schans, Mannee hag Aria en o zouez. 3 000 ti nevez a zo raktreset.\nDe Goese Poort\nDe Poel (I, II, III, IV)\nAria (war ziorren)\nMannee (war ziorren)\nGoese Schans (war ziorren)\nLec'hienn ofisiel Goes\nAdtapet diwar « https://br.wikipedia.org/w/index.php?title=Goes&oldid=1921711 »


Tierniezh Xia - Wikipedia\n2100 kt J-K – 1600 kt J-K →\n- Krouet 2100 kt J-K\n- Aet da get 1600 kt J-K\nAn Dierniezh Xia (sinaeg 夏朝) a zo an diernezh gentañ livet e testennoù istorel sinat evel Shiji pe danevelloù-bloaz bambou. Gant Yu Meur e vefe bet savet. Hervez ar gronologiezh hengounel savet diwar jedoù Liu Xin o defe renet ar Xia eus 2070 kent J-K betek 1600 kent J-K met hervez an hini diazezet war danevelloù-bloaz bambouz o-defe renet etre 2100 kt J-K ha 1600 kt J-K. Heuliañ a rafent An Tri Enorus hag ar Pemp Impalaer ha heuliet e oant bet gant an Dierniezh Shang.\nLevradur[kemmañ | kemmañ ar vammenn]\nLiu, L. & Xiu, H., Rethinking Erlitou: legend, history and Chinese archaeology, Antiquity, Volume: 81 Number: 314 Page: 886–901, 2007\nAdtapet diwar « https://br.wikipedia.org/w/index.php?title=Tierniezh_Xia&oldid=1998705 »\nSavadurioù 2100 kt J-K\nDispennadurioù 1600 kt J-K\nKemmoù diwezhañ degaset d'ar bajenn-mañ d'an 10 Mez 2022, da 20:53.


ar Morskouled | Daskor\nBuhez Breizh, 1923\nNoz, noz teñval ; hanternoz pe ouzhpenn.\nDaou emaint ’barzh an ti, unan kozh hag unan yaouank, gourvezet ouzh un daol preñvedet, graet an hanter anezhi gant ur plankenn brein ha brevet, bet dislonket gant ar mor… O dremm vlevek zo kuzhet en o daouarn moñsek*. [terme très usité à Châteaulin et alentours pour désigner quelque chose grossièrement taillé]\nDagorn – anv an hini kozh – a sav e benn ; sellet a ra ouzh e genseurt : ur mousc’hoarzh a darzh war e vuzelloù, met e vousc’hoarzh n’eo ket heñvel tamm ebet ouzh ar mousc’hoarzh laouen a sav eus betek donder ar galon. Ger ebet ne zeu er-maez e c’henoù ; e dal ’gouezh adarre war palm ledan e zaouarn hag e spered en e brederennoù.\nAl lojeiz eo paour-meurbet an diabarzh anezhañ. Ouzhpenn an daol vrein emañ an daou zen gourvezet outi, e weler e pep tu dezhi ur skaon vezv talfaset gant un oberour n’eo ket e vicher ober se. Ha netra ken. E beder voger dezhañ zo sklêrijennet dister gant ur c’houlaouenn-rousin, hag ar mogerioù, an holl draoù, ha dremm an daou zen a zo lakaet ganti warno liv ar mergl, liv an devet.\nRouedoù, kerden brevet, neud rostet ha torret, sturioù didammet, tammoù gwerniou, eorioù merglet, roeñvoù brein ha louedet, dilerc’h ar mor goude ur peñse, a weler stranet war al leur-zi.\nUr prenestr bihan, diwerenn, zo toullet er voger e tu ar c’hornog. Bountadoù avel en em start, en em wask en ul lammet dre ennañ evit dont ’barzh an ti gant yud ha gant klemm. Ne weler er-maez dre ar prenestr-se nemet teñvalijenn dall. A vare da vare e teu ul luc’hedenn da doullañ an deñvalijenn-se, hag e diabarzh an ti sklêrijennet splann e weler ul laouenidigezh euzhus o parañ war dremmoù an daou zen.\nUn dalm gurun !… Unan all, sec’h, krenn, ken na zrask frammoù an ti ganti ha na gouezh un deolenn eus an doenn…\nKlevet a reer c’hoarzhadeg daou zen.\n– Dalc’h ’ta !… dalc’h ’ta ! eme Dagorn, ken na darzho ar bed ganit !\nSellet a reont an eil ouzh egile, hag o daoulagad, dindan sklêrijenn kañvus an ti, a lugern, fromus, tan-limestr enno, evel daoulagad al loened gouez, pa zeu c’hwezh ar c’hig d’o fronelloù gant avel ar gouelec’h.\nSellet a reont an eil ouzh egile, mut o zeod, o spered e lec’h all, met digor-bras o divskouarn…\nEr-maez an avel gwalarn a yud gant fulor, ken na voud evel un arneñv e genoù ar siminal, ken na storlok ha na zrask an nor ha na yud he mudurenn…\nUn diroll, evel n’eus ket bet, a groz war ar mor. Tri devezh zo m’eo marellet an dourioù gant steudennoù hir a eon. Hervez lavar ar c’hlannidi, tregont vloaz zo – memes ouzhpenn a gred dezho – n’ez eus ket bet amzer ken rust. Dagorn e-unan – boazet ouzh an holl amzerioù fall hag eo anavezet gantañ kement roc’h-chadenn treitour en em led hag en em guzh evel naered dindan an dour da vare gourlen, evit kregiñ er moraer pa soñjo an nebeutañ. – Dagorn e-unan ne c’hell ket miret ouzh ar gridienn da hejañ dezhañ e izili, pa zeu splann en e spered stad ar merdeidi o vordeiñ dre an noz teñval, hep steredenn… Met kerkent un diaoulek mousc’hoarzh skrijus a stenn dezhañ kigennoù e javedoù.\n– Gwell a se ! emezañ, gwell a se !… Ken a se !… N’eo ket gwir, Orvoen ?…\nOrvoen, an hini yaouank, a stouas e benn, evit reiñ da entent e lavare evel e genseurt.\nUn dalm gurun all, spontus, evel drailh ’barzh an Neñv, ken na grenas an ti beteg an donderioù, ’dennas Dagorn hag Orvoen eus o frederennoù.\n– N’ec’h eus ket soñj, Orvoen ?… Dek vloaz zo bremañ pe war-dro. Un diroll spontus war ar mor. Pas kement hag an nozvezhioù-mañ ; nann, n’eo ket lâret… Met n’eus forzh. Ne chome ket gwall-reizh ar mor, peogwir un den kozh pevar-ugent vloaz a lavare n’en doa gwelet a-hed e hir vuhez ur seurt amzer fall. An houlennoù e-kreiz an deiz oa deuet da vezañ liv an deñvalijenn warno gant ar c’houmoul pounner hag izel kouezhet war o c’horre. Hag an avel a c’hwezhe ’ta !… N’ec’h eus ket soñj, ’meus aon ?…\n– Eo, Dagorn, koun mat am eus ’vel pa vije an noz diwezhañ. An avel put a c’hwezhe, hag ar mor a c’harme ! An tornaod a stake kurunoù en e gevioù, hag eus al lanneier don ha gouez gwezenn ebet warno, e save koulskoude ur c’harm skiltrus, souezhus, ur c’harm skrijus. Ar mor, an neñv, an aod, an douaroù, pep kev ha pep sklosenn a save eus o c’hreiz ur c’hlemmgann. Oh ! an noz-se a zo fraezh aze, a reas Orvoen, en ur skeiñ war e dal… Met ne oan ket chomet ’vit ar peñse : ne oan ket ’vit chom reut a-walc’h war va skasoù gant an derzhienn vras a oa kouezhet warnon, hag abaoe n’on ket bet yac’h.\n– Me ne zisoñjin biken ! a gendalc’has Dagorn… Gwelet a ran aze, dirak va daoulagad, ar bagoù, al listri, ar reier hag… Oh !… An arneñv a savas en un taol-kont, hag a grozas ken buan hag ar gurun. Ar bagoù, a oa neuze er-maez, a zeuas bec’h d’o sturier, me ’lavar dit, evit o lakaat da lammet e-doare dreist an houlennoù hag o derc’hel war hent ar porzh. Gwashoc’h c’hoazh !… An noz a daolas war ar mor un deñvalijenn du-sac’h evel henozh, ha ni – ugent vloaz ’oan neuze – en em lakaas gant hol labour ! Un tantad tan a sklêrijennas ar washañ sklosenn ; hag ar c’holeoù, tan-flamm e beg o c’hernioù a yae hag a zeue war an aod, evit dihentañ al listri hag o lakaat da vreviñ war hor glannoù. Ar sturierien a hentas o bagoù hag o listri war-du hor sklêrijenn treitour, ha p’o doe gwelet o stad, e oa re ziwezhad !… Ne oant mui reut a-walc’h evit stourm gant gounid ouzh ar warren*, ha, tri devezh goude, e voe kavet, war an Arvor-Bili, Fañch Kermeur, Youenn Kouloc’h ha Yann Porodo. Hemañ, hervez tud desket Pont-’n-Abad, n’oa ket bet e gourdadoù Breizhiz a ouenn ; eus ur vro bell e oant deuet kantvedoù oa ; eus ur vro domm bennak, du-se, an tu all d’ar bed… Ne vern !… Koulz hag ar re all e voe kavet, astennet war ar bezin, e zaouarn hag e jod gleiz hanter zebret dezhañ gant ar c’hranked… Ken gwenn ha ken disliv e oant ha d’an devezh ma oant ganet… Ha kalz re all c’hoazh oa chomet ganto da gousket dindan ar memes liñser. O bagoù evel beskennoù oa bet gwintet war ar groaioù… An hini a oa er penn deomp, ar Salaün, pa glevas e oa kavet marv Yann Kermeur ha mignoned all dezhañ, a yeas e benn n’ouzon ket penaos. Peogwir oa deuet d’ar vered evit gwelet toullañ an douar, hag eñ da c’houlenn gant an douller : – « Pet zo ’nezho ? » Hag a-vec’h selaouet ar respont, e lakaas an trenchoù war e skoaz hag ez eas d’o lemmañ war ar vreolim. [courant]\n– Ur penn-skañv, eme Orvoen.\n– Biskoazh reier Penmarc’h n’o doa gwelet war o c’horre preizher ken reut, ’c’heller krediñ.\n– Ma oa tonket…\n– Tonket e oa !… Ouzhpenn ar bagoù bruzunet, e teuas ul lestr-veur da zaoubenniñ war ar ribl. Hep truez, an holl dud, oa bet lazhet… Ya ! an holl nemet unan !… Ur vaouez a c’hellas tennañ e skasoù… An devezh war-lerc’h, houmañ a gane war ar reier, penfollet. Bremañ ne weler anezhi nemet a vare da vare, evel ul labous arneñv, krammennet he dremm, ken eo bet lesanvet Ludu gant moused hor glannoù. Bepred e ve kavet e-lec’h ez eus un darvoud da c’hoarvezout, ur c’hlemmgann melkonius en he genoù pe vallozhioù en hon andred-ni. Pa glever emañ o tostaat, ar merc’hed a serr prestik dor o zi gant ar spont, hag ar wazed a dro o fenn evit miret da welet an Asaouer* o tremen… [an Teuz]\nNe oa ket peurachuet e gomzoù gant Dagorn, pa voe klevet ur skrijadenn er-maez.\n– Labous an Ankoù ! eme Orvoen… Diwezhañ kenavo ar verdeidi a dremeno henozh !\n– Narenn !… n’eo ket labous an Ankoù eo… Biskoazh n’em eus krenet ouzh e glevet ; ha gant ar skrijadenn-mañ zo aet ur gridienn dre kement ezel ’zo ouzhin.\nUr youc’hadenn all a reas dezho krenañ, ur vaouez ’voe klevet tost, o kanañ :\nMil mallozh ruz ! mil mallozh ruz !…\nAr mor zo don, an noz zo du ;\nAr mor lies a zo treitour,\n’Spenn ur mignon e-kreiz e zour…\nMil mallozh ruz !…\n– Klevet a rez anezhi, Orvoen ?\n– Re vat ! Un derzhienn ’red penn-da-benn va c’hein.\n– Me ’gav din n’eo ket ar wech kentañ din d’he c’hlevet. Pelec’h ?… Pevare ?… N’eus ket ur soñj re fraezh, met gouzout a ran…\nAr vouezh a gendalc’he :\nMallozh deoc’h-hu, mallozh deoc’h holl !…\n’Ruilho glas-gwenn gant ar warren* [courant]\nTadoù beuzet gant o mibien\n’Pad ma kano war-bouez he fenn :\n« Mallozh deoc’h-hu, mallozh deoc’h holl !…»\nAn hini foll. Orvoen a zeredas d’ar maez.\nDen ebet !… Ar vouezh a oa tavet krenn. Er-maez na c’harme nemet an avel gwalarn.\n– Souezhus eo, eme Orvoen ; n’on ket mezv ha va spered zo ganin… Klevet em eus fraezh, ken gwir ’vel m’emaon amañ ; n’on ket dall kennebeut ha kaer am eus klask gant va daoulagad, ne welan tra ebet. Boulc’hurun !… mar n’eo ket un asaouer* !… [un teuz]\n– Un asaouer ! un asaouer !… eme ur vaouez er-maez e-kreiz an deñvalijenn. Ah ! ah ! Pebezh burzhud ! Biskoazh kement all !\nDagorn hag Orvoen a santas o gwad en em zizonañ en o izili.\n– Genaouerien ! a gendalc’has ar memes mouezh. Un asaouer !… Ha preizherien ’dlefe klevet anv eus kement-se ?\n– Ah ! te eo a zegas evel-se ar spouron ganit, ar Morhoc’h ?\n– Ya, ya ! me eo va-unan, eme ar Morhoc’h gant ur vouezh raouliet – war-dro dek ha tri-ugent, emede – me eo ! Em gwelet a rit gant va c’hig ha va eskern. Met biskoazh n’em eus gwelet ar spouron o tont da’m heul.\nAn daou preizher a santas disammet o divskoaz.\n– Met ar Morhoc’h, emezo, n’ec’h eus ket klevet un dra bennak tost amañ ?\n– Ha petra ’ta ?\n– …Tre kichen, eme Dagorn… stok ouzh an nor… Kazimant… Hon daou ez omp deredet er-maez.\n– Hag ebet ’peus gwelet er-maez ?\n– Netra ebet.\n– Mouezh ul labous o vont e-bioù.\n– Ur vaouez ’oa, m’hen tou ruz, a lavaras Orvoen.\n– Ya ! ur vaouez, a gendalc’has Dagorn. He mouezh n’eo ket dianavez din. Mar ne vefe ket… N’eo ket gwall naet ken, an traoù em spered… Mar ne vefe ket ?… N’ec’h eus ket klevet anezhi, Orvoen, o kaozeal ouzh an hini foll…\n– Eus Ludu ’gaoze neuze ?…\n– Ya ! met ma ne vefe ket hi he-unan ?… Eo, eo, hi eo.\n– Ludu ? eme an daou all.\n– Ya, ya ! Ludu, hi eo. Anavezet a ran he mouezh.\n– Kanañ a ra evel-se, pa c’hoarvez ur peñse bennak.\n– Neuze, a lavaras ar Morhoc’h, n’eo ket fall. O klask an dra-se emaomp. Ur peñse…\n– Ya, met, a eilgerias Dagorn, me ’garfe memes tra bezañ pell outi. N’ez eus tra vat da c’hounit ganti.\nTavet ’oant o zri.\nUl luc’hedenn a faoutas an deñvalijenn hag a sklêrijennas an tri zen : ne c’hoarzhent mui hag o zremm oa drouklivet.\n– Da-unan ’out deuet, ar Morhoc’h ? Hag ar re all ?\n– Va-unan ’on deuet. Ar re all a zo gant o micher, e-tal an Dorchenn ha war an Arvor-Bili. Ni, ni ’yelo d’an Aod-Wenn. Loarer, eus Lechiagat, a zeuio ganeomp, ha paotred ar Gelvenneg asambles gantañ. Hastomp buan ; n’eo ket amañ emañ hol lec’h. Deomp ’ta ! Ar re all a vezo holl araozomp-ni.\n– Tostait ’ta, ar Morhoc’h ha te, Orvoen. Ur bannac’hig hini kreñv ’barzh mont kuit… – Feiz ! eme ar Morhoc’h, ne raio ket a zroug. Daou, mar karez. Met fonnus… Dispak, degas, hag ac’hann…\n– An diwezhañ chopinad da bep hini eo. Deomp ’ta d’an aod, da c’hortoz e vezo degaset deomp adarre kement all.\n– Yec’hed da Zagorn ha da Zaelen ! a youc’has Orvoen, gant nerzh e bemp vloaz warn-ugent. Emichañs e vo kavet ’vit an eured hini kerkoulz hag hemañ.\n– Roet ’vo dit, Orvoen, met n’eo ket ar mare da ober goap.\n– Droug a yafe e Daelen ma rafen goap ouzhout… En ur werenn vras e vo roet deomp ?\n– E skudell ar mor e vo kinniget dit !\nHag int er-maez. O botoù pounner dindan o bale lopez* a stok herrek ouzh mein an hentoñ don. Evel tud mezv ez aent dre ar garnoù** meinek ha teñval. [* lopez, dont le sens est lourdaud, est très employé à Châteaulin ** chemins encaissés et délabrés]\n– Boulc’hurun ! a yudas Dagorn, me ’garfe tarzhiñ, mard eo gwir eo hemañ un hent a-feson !… Hentoù ’vit ar C’hornandoned hag ar Gwrac’hidi – ma zo bet outo ur wech bennak – ne lavaran ket.\n– Bennozh d’an hentoù-mañ, Dagorn ! a lavaras ar Morhoc’h, peogwir eo abalamour dezho eo chomet didoull va ler betek-henn war va c’hein. Dre an hentoù-mañ ne astenn ket ar maltouter e fri hag an tennoù a ya ’dreuz.\nUr sklêrijenn a darzhas tost dezho. – Sell, eme Dagorn, n’em boa ket a soñj. Amañ emañ ti mab an hini beuzet dek vloaz zo… Yann Kermeur, a fell din lavarout. Ne garan ket nemeur tremen e-bioù dezhañ. Koulskoude n’eo ket me… Ar Salaün… met n’eus forz h; gant ar re all e oan, hag…\n– Gwell a se emaomp tri, a lavaras ar Morhoc’h, en ur ziroll da c’hoarzhin. Ha c’hoazh n’eo ket lavaret na zeuio ket un tenn war hol lerc’h, ma ’z afe c’hwez unan ac'hanomp betek toull e fronelloù.\nInt a daolas ur sell, en un dremen, e diabarzh ti mab Yann Kermeur dre ar prenestrig diwerenn. Ur c’hleuzeur teñval ha pikous a sklêrijenne an diabarzh anezhañ. Ne zeue mouezh er-maez anezhañ.\n– M’hen tou, a lavar ar Morhoc’h, al loen zo aet war-benn hent da unan bennak ac’hanomp, rak n’eo ket ar breizherien livet eus ar bravañ gantañ.\nN’eo ket tremenet an ti ganto c’hoazh, pa’z a ur gridienn dre enno o zri. En e sav, harpet ouzh an talbenn, ur furm zu, ur skeud a darzh eus an deñvalijenn, sioul, difiñv. Furm ur vaouez a gred dezho… Met ne welont nemet he daoulagad luc’hus o parañ warno evel daou gef-tan. Selloù ar skeud a ya dre o c’hig hag a droc’h hag a zev. Kerzhet a reont gant o hent, fonnus ha dilavar hep distreiñ o fenn, hag ar skeud, difiñv ha sioul, emañ he daoulagad lemm o parañ warno gant tan ar gasoni hag an droukrañs.\nAet ur pennadig, ar Morhoc’h en ur glask c’hoarzhin :\n– Petra az peus bet en ur vont e-bioù ti Kermeur ?… Me, evit ma lod em eus bet ur pouez a zaou c’hant lur war va divskoaz, ken na c’hwezhan ur c’hwezhenn yen en ur zougen anezhañ. N’eus nemet ar Gwrac’hidi barrek da ober kement all.\nMe ’gave din e oa aet an diwezhañ anezho da vro ar gozed. Ha te, Orvoen, petra zo degouezhet ganit ’vit da lod ? Klaoustre ez eo bet staget da zeod ez kenoù !\n– N’ouzon dare ; met ar pezh ’ouzon eo e astennis va skasoù.\n– N’ec’h eus ket he anavezet ?\n– Hi eo !\nHi ! Ne lavaront ket muioc’h, met kompren a reont eo Ludu an hini a zo kuzhet e donder an hent kozh.\n– N’eo ket arouez vat ! a lavar Dagorn.\nWar an aod, gwazed, merc’hed a c’harme, a bec’he, a vallozhe, a doue, a yude gwashoc’h eget bleizi, gwashoc’h eget ar mor hag an avel. Bugale zoken, uhel evel baodrezioù, a oa eno o teskiñ o micher preizher.\nEvel gant un dalm gurun e tregernas an aod penn-da-benn. Ur youc’hadenn hir, gouez, a savas eus skevent pep den. Un tenn kanol a yudas a-gevret an holl glanidi.\n– Ul lestr ! Ul lestr ! a yudas ar Morhoc’h.\n– Ul lestr o vont da goll ! a youc’has Dagorn.\nBezañ e oa en o mouezh kasoni hag ul laouenidigezh dispar.\nKoleoù spontet, an tan bras war o fenn, a zaoulamm war ar bili ha ’mesk ar sklosoù. Gwintañ a reont o fenn a-dreñv, darc’haouiñ a reont o c’hernioù ouzh ar reier evit lazhañ an tan a lak o empenn da virvi. Hag ar flamm a sav bepred muioc’h-mui. Blejal a reont gant ar gloaz ; daoulammat a reont fuloret, pennfollet, betek ma kouezhont war ur sklosenn, o zeod hir er-maez o genoù hag o divesker torret…\nMet war-lerc’h ar c’holeoù a gouezh, e teu diouzhtu re all, gouloù all enaouet e beg o c’hernioù ; tan hejet ha dihejet heñvel ouzh gouloù ul lestr luskellet war ur mor digompez.\nUr pennad goude, ur furm veur, brañskellet gant fulor an diroll, a darzh, a dosta, a dosta evel ul luc’hedenn, bountet gant nerzh trec’h ar warren*. [courant]\nUr strakadenn efreizus !… Ur skrijadenn truezus hag hir !… Arvest displeget buanoc’h evit ma c’heller e ijiniñ.\nE-kreiz krozmol dirollet ar mor, klemmoù, skrijadennoù, pedennoù, mallozhioù ruz… ha youc’hadennoù ha c’hoarzhadeg a sav etrezek an neñv.\nUl lestr toullgofet a zo staget ouzh ar sklosoù, evel skoulmet ouzh skilfoù ar reier, ha war ar ribl ur bobl a yud, a yud…\nAr forbaned a fellas dezho lammet evel bleizi war ar preizh-se, degaset dezho gant ar mor ; met ar mor fromus a vire da dostaat. Al lestr flastret, bruzunet, ar mor hen dalc’he gantañ, evitañ e-unan.\nAntronoz vintin, pa baras an heol war beg-douar Penmarc’h ha pa zihunas ar gêr veur, e oa reizhet ar mor. Du-mañ, du-hont e chome war e gorre digompezik c’hoazh barrinier eon.\nDagorn hag ar Morhoc’h a oa o anv e genoù an holl, met den ne ouie da belec’h e oant aet na pelec’h e oant chomet.\nMet, pa savas an heol e uhelderioù an oabl, e kleved e straedoù kêr Penmarc’h ur reuz hep e bar. Tud, kalz tud en em vode en-dro d’ur vandenn verc’hed a oa-i aet da zeviñ bezin d’aod, hag a oa deredet d’ar gêr, spontet. Ar merc’hed-se a gomze diboell. Selaouet ’int gant ur souezh bras-meurbet : lavaret a reont ez eus war ur roc’h ul lestr, gwintet d’an nec’h, e diaraog digor hag e weler skrivet warnan : Penmarc’h-Veur.\nPenmarc’h-Veur, ar gwellañ lestr bet graet e Breizh-Izel !… Penmarc’h-Veur, aet eus ar porzh eizh deiz oa - nemet Bretoned ennañ - lintrus evel an heol ha glas evel ar mor, ha deuet aze rak ar porzh da vervel, da veza bruzunet gant ar re a oa bet, meur a hini anezho, oc’h ober anezhañ.\nAr merc’hed a gaoze, a gaoze spontet, hag a lake ar spont e kalon ar re a oa o selaou.\nKavet oa bet Fañch Kermeur, un niz da Yann Kermeur, an hini beuzet dek vloaz a-raok, ha gantañ Beuzec, Kernus, Poullmac’h ha Drezen, tad Daelen, o fevar eus Pont-’n-Abad, ha kant all c’hoazh eus ar vro !…\nAn holl a zerede d’ar c’heloù gant aon ha gant spont, evit gouzout petra oa deuet da vezañ ur mab, un tad, un niz a oa war al lestr veur…\nDaelen, ken koant en he femp bloaz warn-ugent, an anken en he c’halon, a dostaas evel ar re all, aon ganti goulenn, aon ganti gouzout…\nUn trouz bras a savas eus mesk an dud…\nUn den a zeu gant lez an hent, sko ouzh an tiez, fonnus, fonnus evel un diod. Kouezhet eo e benn gantañ war e vruched hag e gorf holl zo stouet. Kerzhout a ra evel ul loen glazet gant gouli ar marv hag a sell ouzh al lec’h m’emañ o vont da gouezhañ, difiñv, diwadet, astennet evid atav.\nDaelen a ra he c’halon ul lamm en he c’hreiz ouzh e welet ; sell Daelen ha sell an den a bar an eil war egile… Daelen a sav he divrec’h d’an nec’h, hag un anv a glask pignat eus toull he gouzoug.\nMet daoulagad an den-se a zeve gant tan ar gasoni.\nHep ur sell muioc’h ; hep ur ger, Dagorn a ya e-bioù evel un tenn. Ha den ne lavar ger dezhañ, ha den ne yud war e lerc’h : « Muntrer ! » ha den ne stlap mein gantañ, treveliet holl o spered ha peurspontet o gwad.\nIntañvezed Penmarc’h, aet da welet douariñ o gwazed, n’helljont ket mont d’o heul d’an iliz. Leun-tenn eo an iliz eus ar spled* betek an nor-dal. En em waskañ a reont e toull an nor o klask mont e-barzh ; yudal a reont evel loened gouez. [aspled]\nNeuze, en un taol-kont, spontus, herrus ’vel ur vengleuz o strakal, eus mesk an intañvezed e sav ur c’hoarzhadenn skiltr : eürus, laouen evit ur wech, Ludu a stlak he daouarn hag en em lak da ganañ.\nDagorn, ar Morhoc’h hag an holl forbaned all, den ebet ne welas al liv anezho goude-se. Gant an amzer e teuas ur c’hevrin d’en em ledañ warno. Met hiriv c’hoazh ar c’hlannidi a zeu soñj dezho diouto, pa welont e-kreiz ur c’houmoul arneñv o parañ skedus daoulagad difiñv ar morskouled.\nBook traversal links for ar Morskouled\n‹ Geotenn ar Werc’hez et autres nouvelles\nBrec’hillien, pe ar Manac’h mogn ›


(Adkaset eus Gasteropod)\nA bep seurt gasteropoded, kregin hag organoù\nIsskourad : Conchifera\nGastropoda, ar gasteropoded pe ar c'hoftroadeged  a zo ur gevrennad eus skourrad ar Mollusca e-touesk eizh kevrennad hervez Word Register of Marines species WORMS oc'h heuliañ ar rummatadur klasel. Kevrennad lodenn vrasañ ar pezh a zo anvet kregin pe c'hoazh melc'hwed gant an dud.\nAr gevrennad Gastropoda a zo bet diskrivet gant Cuvier e 1795. . Dont a ra an anv eus ar gerioù gresian kozh γαστήρ (gastér, gastr-) a dalv stomok) ha πούς (poús, pod-) a dalv troad. Neuze Gasteropoded a dalv stomok-troad.\nMeur a iskevrennad a zo bet renket er gevrennad-mañ :\nIskevrennad Caenogastropoda ennañ spesadoù ar c'herentiad Cypraeidae, an hoc'higed-mor ha kalz re all.\nIskevrennad Gastropoda incertae sedis †\nIskevrennad Heterobranchia ennañ spesadoù ar genad Arion ha kalz re all.\nIskevrennad Neritimorpha ennañ spesadoù ar genad Nerita ha kalz re all.\nIskevrennad Patellogastropoda ennañ spesadoù ar genad Patella, ar brennig ha kalz re all.\nA bep seurt Hoc'higed-mor, skouerioù Caenogastropoda\nNerita scabricosta skouer ur Neritimorpha\nPatella vulgata skouer ur Patellogastropoda\nA bep seurt Nudibranchia, melc'hwed-mor skouerioù Heterobranchia\nArion hortensis melc'hwedenn al liorzhoù, skouer un Heterobranchia\n↑ Lec'hienn WoRMS bet sellet outi d'an 8 a viz Eost 2014, http://www.marinespecies.org/aphia.php?p=taxdetails&id=51(en)\nAdtapet diwar « https://br.wikipedia.org/w/index.php?title=Gastropoda&oldid=1756373 »\nDernière modification le 22 Gou 2017, à 15:33\nKemmoù diwezhañ degaset d'ar bajenn-mañ d'an 22 Gou 2017, da 15:33.


Anjela Duval hiziv\n> Anjela hiziv (1/3)\n> Roll ar barzhonegoù\n> Diwar follennoù distag\n> Anjela hiziv\nUn dremm roufennet sklerijennet gant daoulagad lemm leun a vuhez hag a fent. Un teod prim, kaset en-dro gant ur spered birvidik. Dilhad paour ur beizantez uvel. Hag un dra all… ur seurt nerzh diabarzh o skediñ. Setu ar skeudenn eus Anjela Duval a zo chomet e spered he c’henvroidi hag e hini meur a dud all, strewet dre ar bed.\nMet, seitek vloaz war-lerc’h e vije marvet, daoust hag-eñ e c’haller lâret ez eo bet komprenet mat he c’hannad ? Daoust hag-eñ hon eus gouvezet intent ster an hêrezh he deus lezet deomp ha d’ar re a zeuyo war hol lerc’h ? Me ’gav din e chom traoù da zizoleiñ, c’hoazh, en hec’h oberenn hag en he buhez a c’hellfe sikour ac’hanomp d’an deiz hiziv. Hag er pennad-mañ e kinnigan degas ma lod ha displegañ peseurt kannadoù a dalvoudegezh hollvedel am eus me kavet o lenn hec’h oberenn koulz hag o taremprediñ anezhi ingal.\nDiskouezet he deus e ranker klask ar wirionez en tu-hont d’ar pezh a vez gwelet diwar-c’horre ha n’eus forzh petra e soñjfe ar re all. Stourmet he deus dibaouez evit lakaat hec’h oberoù da glotañ gant he menozioù. Ha kavet he deus eürusted o reiñ he buhez d’ar re all…\nI. Klask ar wirionez\nSell petra ’ri\nA-hed he buhez ez eo bet Anjela ur brederourez. Anat eo d’ar re o deus lennet anezhi aketus koulz ha d’ar re o deus bet ar chañs d’anavout anezhi. Bet ganet e 1905 n’eo nemet er bloavezhioù tri-ugent m’eo kroget da skrivañ. Met e-pad he femp bloavezh ha hanter-kant kentañ, ouzhpenn evit labourat an douar hag evit ober war-dro he zud, he deus goveliet he furentez. Diazezet he deus he meizadenn eus ar vuhez war tri uhelvennad : ar speredelezh, ar garantez-vro hag ar garantez evit an douar.\nAr Feiz. Ar Vro. Douar ar Vro.\nAsambles e ra an tri uhelvennad-se ur reizhiad (pe ur sistem) kempoell ha galloudek. Met evit klask kompren Anjela Duval e vo ret deomp studial anezhe hini ha hini memestra.\nKarantez an natur\nFonnus eo aet an ijinerezh genetik war raok abaoe eo marvet Anjela Duval. Ha pell-hardizh eo aet : gallout a ra mab-den kemm an natur vev, bremañ, hag adstummañ anezhi. Gallout a ra lakaat tud gaonac’h da gaout bugale, krouiñ plant ha loened treuzgenel ha, zoken, « heñvelstrujañ » loened ; da lârout eo — evel zo bet graet gant an dañvadez Dolly e 1997 —, strujañ en ul labourva loened heñvel ouzh ul loen kentañ, nemet diwar ur gellig bet kemeret dioutañ…\nUr rikour eo araokadennoù ar bev-teknologiezhioù evit an enklaskerien vezegel : sikour a reont anezhe da grouiñ vaksinoù a-enep da gleñvedoù spontus (evel an avuad-B, ar sida pe an droug-skevent) hag ivez da zizoleiñ gen kleñvedoù zo ha — ’benn nebeut, marteze — da gemm ar gen-se evit tremen e-biou d’ar c’hleñvedoù. Evit an armerzh ivez eo ur rikour ar bev-teknologiezhioù : gante, da skouer, e c’heller produiñ loened chatal muioc’h-mui « kevezus ». Met, eus un tu all, e sav an holl teknikoù-se kudennoù bras a vuhezegezh : betek pelec’h en deus droed mab-den da gemm an natur ? Peseurt harzoù he deus c’hoant ar gevredigezh da lakaat ouzh an oberoù war ar boudoù bev ?\nUgent vloaz zo, ne oa ket a voaien da soñjal er pezh a c’hall an ijinerezh genetik ober bremañ. Setu Anjela Duval n’helle ket komz eus se, evel just. Met prederiadennoù ar varzhez diwar-benn an natur a c’hell sikour ac’hanomp da ober hon soñj diwar-benn ar c’hudennoù a-vremañ. Un donezon eus Doue e oa an natur eviti ; un donezon a c’hellomp ober hon mad diouti, gant m’hon dije resped ha doujañs eviti hag e sikourfemp anezhi da frouezhiñ. Ha mab-den n’eo nemet ul lodenn eus an natur anezhañ ; setu eo ret dezhañ chom uvel ha dilorc’h. A-enep tre da ’r pezh a soñj an enklaskerien (hag an nerzhioù armerzhel a zo a-dreñv dezhe) ez a ar stumm-se da welout an traoù. Int, evel Descartes, a soñj gante e tle an dud « se rendre comme maîtres et possesseurs de la nature ». Aze zo daou vod da soñjal enebet penn-da-benn, evel daou benn-ahel. Gant piv emañ ar wirionez ? Gant uvelded Anjela Duval hag he doujañs evit an natur ? Pe gant ar fiziañs lorc’hus en deus Descartes en denelezh ? Start eo respont. Met erru eo poent deomp divizout eus an traoù-se : unan eus kudennoù luzietañ ha pouezusañ an xxet kantved oc’h echuiñ eo araokadennoù ar genetik. Ha reiñ a ra Anjela Duval deomp unan eus ar savboentoù hon eus ezhomm da brederiañ oute evit ober hor soñj ha kemer an divizoù a vo da gemer.\nSoñjal a rae Anjela Duval ne roont an natur hag an douar o madoù nemet diouzh ar pezh a vez roet dezhe. Se zo kaoz e c’heller lârout e oa hi un « ekologourez » d’ur mare na oa ket kalz dioute. Diarbenniñ a rae, en he barzhonegoù-stourm koulz hag en he frezegennoù a-enep da wastadur an natur darn eus an trubuilhoù a ginnig kouezhañ bremañ war mab-den. E « Sahara ? » e lak ac’hanomp da soñjal en diforestañ hag er cheñchamant hin e vezer gwall nec’het gante.\n(O drouklazh an Inosanted !)\nNe oa gwall donkadur ebet aze evit Anjela, a daole ar bec’h war an Den…\nHag e ourgouilh divent.\n’Memes mod e oa evit an dour. Gwelout a rae Anjela e oa gwall arvarus stumm nevez peizanted Breizh da labourat an douar evit hon dazont :\n« Gwech ebet ne lezin ma douaroù da vezañ louzaouet evel ma vez graet bremañ. D’an deiz hiziv e vez diviet an douar gant an temz. Me ’lak temz ivez. Met an nebeutañ a c’hallan. N’eus ket a-walc’h gant ma zeil. Ma vijen bet yaouankoc’h ’m boa graet labour-douar biolojik. […] An darn vrasañ eus ar broduerien kaol-fleur hag avaloù douar prim, evidon, n’int nemet kontammerien. Re a demz ’lakont. »\nKomzoù Anjela Duval, aze, n’int ket gwall disheñvel, marteze, eus ar pezh a vez klevet bremañ ma ’z eo bet saotret dour Breizh ha ma ’z eo sklaer d’an holl e vezer aet re bell war hent an ampletusted. Met hi a lâre se un tregont vloaz bennaket zo ! Hag ouzhpenn-se, ne lakae ket tout ar bec’h war choug al labourerien-douar, er c’hontrol eus ar pezh a vez graet re alies bremañ. N’ankouae ket kiriegezh ar bankoù hag an embregerezhioù bras. Eviti, « ar c’hapital bras an hini eo ar breiner, ar mac’hom »\nHa tregont vloaz war-lerc’h, eus krec’h o zraktorien pe e-barzh o zier-gwer, al labourerien-douar a-vremañ n’emaint ket ken e darempred gant an douar evel ma oa hi, pe evel ma oa o zadoù gwechall. Skrivañ a raen bremaik emeur deuet a-benn, nevez zo, da reiñ ur « bugel » d’un dañvadez hep n’he dije bet tamm darempred korfel ebet gant ur par ; met ur pennadig zo e c’heller — en ur stumm greantel — produiñ legumaj ivez hep implij na stekiñ ouzh tamm douar ebet… Tamm ha tamm e teu mab-den da vezañ ur seurt doue, kap da grouiñ ha da gemm ar vuhez en e labourvaioù, met o ’n em zistagañ muioc’h-mui eus ar vuhez « naturel ». Anjela Duval, er c’hontrol-fed, en em sante un elfenn eus an natur divent, kosmek ; bevañ a rae un darempred korfel gant an douar : « An douar zo evel un eil korf din » a lâre alies. Ur perzh e oa an dra-se eus he speredelezh. Da skouer, e « Bennozh dit » e lâre da Zoue :\nMe ’demz, a had, a c’hwenn, a eost.\nHor c’hevredigezh — ur gomz voutin eo — ne oar ket re vat war peseurt tu treiñ d’an deiz hiziv : n’ouvez ket an dud peseurt ster reiñ d’o buhez. Gwechall e veze aezetoc’h dezhe ; roet e veze patromoù sklaer gant an ideologiezhioù relijiel pe bolitikel, gant ar familhoù hag er skol. Bremañ, hag abaoe pell zo dija, ez a ar relijionoù war ziskar, e broioù pinvidik ar C’hornog da vihanañ ; an uhelvennadoù politikel az a tamm ha tamm d’ar strad, dreist-holl abaoe ma ’z eo kouezhet Moger vBerlin en he foull ; ar familhoù o deus tapet ur pezh taol gant darvoudoù Mae 1968 : tarzhet eo ar patrom uheldadel a wechall ha n’eus patrom boutin ebet o kemer e blas ; hag ar skol zo tapet en un enkadenn… Ent-se e teu da vezañ kalz startoc’h kompren ar bed ha dreist-holl goût penaos en em zerc’hel « mat » er vuhez : n’eus patrom kumun ebet ken. Pep hini a ra e veskaj en e du, hep bezañ sur d’ober mat.\nGwelet a-walc’h he doa Anjela Duval an traoù-se o cheñch, dreist-holl war dachenn ar feiz. Met hi n’he doa ket bevet ar cheñchamantoù-se. Kreñv, divent hag eeun e oa he speredelezh, deuet diwar feiz katolik pobl Vreizh ; da lârout eo merket gant kult ar sent kozh ha soñj an Anaon. Reiñ a rae ar feiz ur ster d’he buhez ha d’an traoù a wele en-dro dezhi, mat pe fall. Da skouer, pa veze entanet ar gwez gant livioù an diskarr-amzer e oa peogwir Doue en doa graet…\nGant aour ha limestra\nGwelout a rae Doue dre-holl ha komz a rae outañ evel ouzh sent ar vro pe ouzh he re dremenet. E gwirionez, kalz eus he barzhonegoù a zo bet seurt pedennoù.\nA-wechoù e c’hell kas ar feiz da du ar penn pellañ. Met an dra-se ne dalv ket kement-se evit Breizh. Er c’hontrol, zoken : a-viskoazh eo bet komprenet an aviel gant ar Vretoned evel ur c’hannad a beoc’h. Ha kentoc’h habask eo o hengounioù politikel. Gallout a reer soñjal zoken, daoust d’ar feiz kristen da vezañ diskaret-lipr bremañ e Breizh, e chom ul levezon war ar gevredigezh a c’hellfe marteze displegañ abalamour da betra eo ken gwan amañ live ar vot evit an tu dehoù pellañ.\nKreñv-mat e oa feiz Anjela Duval, met habask e oa ivez ha digor war speredelezhioù all, koulz an Islam, ar Voudaegezh hag ar re all. Aze c’hoazh e tiarbenne ar pezh a vevomp bremañ, hep kouezhañ en toulloù-trap a gaver amañ hag a-hont : sklaer eo zo d’an deiz hiziv ur bern-bern tud oc’h ober ur c’hest speredel. Hag alies e klaskont terriñ o sec’hed speredel en ur dapout tammoù elfennoù eus holl gredennoù ar bed. Brav e vije an dra-se ma ne vije ket sektoù o tapout krog war speredoù ar re wanañ hag oc’h ober droug dezhe. War ar poent-se, Anjela, dre forzh lenn, a anave mat a-walc’h drouizelezh hon tadoù-kozh, kement hag ar voudaegezh, hag ur bern kredennoù all. Ha dedennet e oa gante. Met gwech ebet ne vije kouezhet e pej ar sektoù abalamour, just a-walc’h, ma oa solud diazezoù he c’hredenn — roet dezhi gant he zud.\nOuzhpenn evit ar feiz katolik hag evit anaoudegezh lennek kredennoù ar bed, koulskoude, a oa oc’h ober speredelezh Anjela Duval. Ur c’hevrineg (pe ur mistig) e oa ivez, hag a veze boemet gant ar vuhez hag a-unvan gant an holl voudoù bev, n’eus forzh pegen bihan ha pegen vil e vijent bet.\nO strivañ da zigeriñ o c’halon d’an Heol.\nAn dra-se, ’m eus aon, n’eo ket bet komprenet gwall vat gant tud zo. N’eus tamm falsteneridigezh ebet aze ; Anjela Duval en em sante tost eus an holl voudoù peogwir e soñje ganti e oa hi ur boud evel ar re all, gant ar memes talvoudegezh, na mui na mez. Kavout a ra din eo heñvel a-walc’h he speredelezh, war ar poent-se, diouzh hini ar Voudaiz.\nMet dipitet gant an denelezh ne oa ket kennebeut. Ne roe ket he holl garantez d’al loened. Pell ac’han ! D’an dud ’n hini eo ez ae he c’harantez da gentañ tout ha dreist-holl d’he « breudeur a boan », ar beizanted. Met ivez, evel just, d’ar Vretoned kalonek.\nBevañ a reomp — sell aze ur gomz voutin, c’hoazh ur wech ! — en ur bed a zo o ’n em unvaniñ, memes ma chom ur bern diforc’hioù c’hoazh etre ar pobloù. War un dro e teu an unvanidigezh-se eus araokadennoù teknologiezhioù ar stlenn hag eus an darempredoù ekonomikel a zalc’h da vuanaat ingal-ingal. Met da heul unvanidigezh ar bed e weler, a bep tu, tud o kaout anken hag o souchañ en o c’horn. Dañjer bras zo en em lakfe ar bed da dammata evel ma ra ar Balkanoù.\nAnjela Duval ne oa ket ur plac’h he dije karet en em serrfe ar Vretoned warne oc’h-unan. War a seblant n’he doa kazimant gwech ebet kuitaet he zi-feurm, na Breizh. En lârout a ra en ur barzhoneg :\nMet da hini, va Breizh din-me\nKoulskoude ne oa ket klozet warni hec’h-unan, tamm ebet. Er c’hontrol-fed, pa skriv : « Neb a chom en e di ne gar an avel » e fell dezhi lâret d’an dud n’eo ket mat chom serret en o c’horn. Ha skoet e veze he holl weladennerien o welout pegen bras ’oa he gouiziegezh. Desket e oa bet drezi hec’h-unan ha lambrek e veze gant al levreier : lenn a rae gant herr ha lontegezh an holl re a dremene dindan he dorn. Ouzhpenn-se e selaoue ar skingomz ingal. Hag ur souezh e oa gwelout pegen kelaouet mat e veze eus darvoudoù hag eus dalc’hioù ar bed. Diskouez a ra he barzhoniezh pegen prederiet e veze gant gwalleurioù ar bed. Evel e « Darbodoù », pe e « Lagad an heol », e lec’h ma klemm an Heol :\nMa ne oa ket troet Anjela da ’n em serriñ warni hec’h-unan, ne oa ket a-du kennebeut — ha tamm ebet ! — gant ar re a zinac’h o unvanelezh. Anav a reer ar frazenn, deuet da vezañ brudet, a zistroe d’an dud o devoa lâret dezhi : « Je ne parle pas le breton mais je le comprends. » Ar paour-kaezh tud-se a gleve ’nezhi o respont neuze : « Ya, evel ma chas eo ivez ; ne gomzont ket brezhoneg, met kompren a reont ! » Ur vezh ruz e oa eviti gwelet ar Vretoned o tilezel o yezh…\n’Mañ hon Enor enni.\nEn em gannañ a-enep d’an dinac’h zo bet, d’am soñj, unan eus ar c’hentelioù meur he deus roet Anjela Duval deomp. Dreist-holl pa n’eo ket hepken gant ar spered met ivez gant an ober e kase he stourm. Rak Anjela n’he deus ket dihanet da stourm a-hed he buhez.\n « Aotrou, va lezit c’hoazh… » a vo kavet el levr-mañ.\n Ger ijinet ganin evit lârout « cloner »\n René Descartes, Discours de la méthode, c’hwec’hvet lodenn.\n « Sahara ? » a vo kavet el levr-mañ.\n Laouenan 1982, pp. 93-94 ??? (adlakaet e brezhoneg ganin).\n Lizher da brokulor Lez-varn Surentez ar Stad, in Pluskelleg 1985, p. 152. (Lakaet e brezhoneg ganin.)\n « Bennozh dit », Traoñ an Dour, p. 100.\n « Delioù ruz. Delioù melen » a vo kavet el levr-mañ.\n S.o. « Barzhoneg eus Bro-Bers », pe « Doue hag an Den » el levr-mañ.\n S.o. « Furnez an Tibet » el levr-mañ.\n « Perak ? », Kan an douar (eil embannadur, 1978), p. 175.\n « Da vugel on », Kan an douar (eil embannadur, 1978), p. 168.\n « Neb na gar ket » a vo kavet el levr-mañ.\n « Darbodoù » a vo kavet el levr-mañ.\n « Lagad an Heol », Kan an douar (eil embannadur, 1978), p. 28.\n Pe o « identelezh », ma ’z eo gwelloc’h ganeoc’h.\n « Galv d’ar mammoù… » a vo kavet el levr-mañ.\n> Anjela hiziv (2/3) - Stourm


En-dro d'al lenn-vor\nTi ar sonerien > AUTRES PRODUITS>E Brezhoneg !>Romantoù>En-dro d'al lenn-vor\nAwenet eo an danevelloù a ya d'ober al levr-mañ gant diduamantoù, plijadurioù hag abadennoù a bep seurt bet c'hoarvezet en- dro d'al lenn-vor Brest pa oa yaouank an oberour. Darvoudoù a zo chomet garanet don ennañ daoust d'an amzer da vont hebiou. Lezomp Jef Gedez d'hon henchañ en e vro hag e klevimp ni ivez mouezh hud al lenn-vor.\nAbaoe m'emañ war e leve e ouestl Jef Gedez e amzer d'ar brezhoneg. Meur a levr a zo bet skrivet gantañ : Brizh. Heol e 1999, Tiriadoù ar Gwalarn e 2001, Richer ar Faou e 2003, Hunvreoù Pêr Mortolod e 2005. E yaouankiz en deus tremenet war aodoù al lenn-vor, etre Hañveg hag ar Faou da gentañ hag e Brest da c'houde.\nUn ouvrage de Jeff Gedez nous entrainant dans ses histoires de jeunesse autour de la rade de Brest.


gwezenn - Wikeriadur\nSavet diwar ar strollder gwez hag an dibenn-ger -enn\ngwezenn /ˈɡɥeː(z)ɛn/ unanderenn (furm vihanaat : gwezennig, liester : gwezennoù, strollder : gwez)\nUnanderenn an anv-kadarn gwez\n[...] ; pa vez troc'het gwrizioù ar wezenn, ar skourroù ne zaleont ket da zisec'hañ. — (Lan Inizan, Emgann Kergidu 1, Brest, 1877, eil emb. Al Liamm 1977, p. 15.)\nNeuze e tiskennas diwar e varc'h hag e krapas war eur weenn, [...]. — (Erwan ar Moal, Pipi Gonto, Kemper, 1925, p. 6.)\nHoup ! Eul lamm, ha d'an traon eus ar weenn, eul lamm all, ha, dreist ar voger, pe a-dreuz ar c'harz, er-mêz al liorz. — (Fañch al Lae, Bilzig, Kemper, 1925, p. 28.)\nNeuze, pe flastret gant ar pouez a oa war e gof, pe ur c'hwil o kouezhañ eus ar wezenn gozh en e c'henou digor, Lom a greñchas e-kreiz figur Job gant ar paz a oa deuet dezhañ. — (Jakez Riou, An Ti Satanazet, Skridoù Breizh, 1944, p. 21.)\nE skeud ar wezenn e oa taolioù ha kadorioù houarn. — (Roparz Hemon, An Ti a Drizek Siminal, Al Liamm, 1956, p. 18.)\nEn tu dehou, war an hent bras, un diaoul a stleje ur wezenn en istribilh ouzh an ahel. — (Jakez Riou, Geotenn ar Werc'hez ha danevelloù all, Al Liamm, 1957, p. 23.)\nN'eus den ebet er gêr-se. N'eus gwezenn ebet. Netra nemet mein ha mein ha mein. — (Roparz Hemon, Mari Vorgan, Al Liamm, eil emb. 1975, p. 17.)\nRet e oa din ivez klask repu, en ur wezenn bennak, e-lec'h ma ne vijen ket tizhet gant an anevaled gouez. — (Daniel Defoe, lakaet e brezhoneg gant Yeun ar Gow, Abrobin, Al Liamm, 1964, p. 22.)\nEno e weli ur wezenn eeun e-touesk an ta(r)gosoù. — (Jules Gros, Le trésor du breton parlé Deuxième Partie, 1970, p. 147.)\nLetonennoù, o tiskenn sioul, n'eo ket plaen met sioul, war-du garzh an traoñ, ur wezenn bennak, dibabet pe diwallet aketus, [...]. — (Pêr Denez, Glas evel daoulagad c'hlas na oant ket ma re, Al Liamm, 1979, p. 8.)\nAezetoc'h (Aesoc'h) eo plegañ ur blantenn\nEvit ur wezenn. — (Jules Gros, Le trésor du breton parlé Troisième Partie, 1974, p. 306.)\nN'hall ket ar wezenn kaout bleuñv hag avaloù. — (Jules Gros, Le trésor du breton parlé Troisième Partie, 1974, p. 306.)\ngalleg : arbre (fr)\nAdtapet diwar « https://br.wiktionary.org/w/index.php?title=gwezenn&oldid=245743 »\nKemmoù diwezhañ degaset d'ar bajenn-mañ d'an 6 Du 2017, da 17:21.


Pajenn:Dizanv - Ar c’henta Miz Mari, 1868.djvu/131 - Wikimammenn\nPajenn:Dizanv - Ar c’henta Miz Mari, 1868.djvu/131\nDoue en em lacaas a-vel diraza, ac a lavaras deza : — Bez dizagrin, Doue en deuz pardoned ac’hanot ; dalc’h-mad atao da veva evel ma rees, me as sicouro, ac ez i d’ar Baradoz. Tolomei neuze a joausaas, ac a varvas e peoc’h, etre divrec’h ar Verc’hez, e-doare ur c’hrouadur e vont da gousket var divrec’h e vam.\nPegeit e vevas ar Verc’hez eb e fried ? Peur eo e collas e fried santel ? Ne ouzer ket d’ar zur. Ervez sant Epifaan, Josef a varvas, pa edo Jesus en e drizecvet bloaz. Re all a laca e oa Jesus tregont vloaz, pa\nAdtapet diwar « https://br.wikisource.org/w/index.php?title=Pajenn:Dizanv_-_Ar_c’henta_Miz_Mari,_1868.djvu/131&oldid=124516 »


Kofesion ar vuoc’h du - Anjela Duval\nKofesion ar vuoc’h du\nVa mamm (Doue d’he fardono) marvet da bemp bloaz ha pevar-ugent, ‘oa chomet mat he memor en he c’hozhni. ‘Vel ma oa bet, dre zarvoud, ‘n em gavet dall, koulz lâret, un toullad bloavezhioù a oa, n’helle ken lenn, hag a blije dezhi, d’an noz e- pad ar goañv e-tal an tan, kontañ traoù klevet ganti ‘n he yaouankiz. Hag he memor a renke bezañ dreist, rak setu amañ ur « sarmon » hag am eus klevet ganti meur a wech, ha n’on ket gouest d’he dezrevell koulz ha hi ha n’he devoa klevet anezhi nemet ur wech.\nEr bloaz-se bepred ‘oa ur mision bras e T… hag unan eus an tadoù misionerien a blije dezhañ tennañ e sarmonioù diwar un dezenn fentus bennak. « An devezhioù tremenet, eme an tad misioner, a oan du-hont o reiñ ur mision e kostez Kernev e- lec’h ma vez lâret ober stlipoù gant ar veleien.\n« Un devezh pa oan deuet er-maez eus ar gador-gofez, achu, ‘soñje din, ma labour, ha me o welet ur plac’h oadet damdost d’ar gador-gofez hag e oan sur a-walc’h ‘oa eno dija pa oan aet e-barzh, ha hi stouet war he c’hador, dezhi un neuz nec’het ha mezhek. Ha me o tostaat da gomz outi ha da c’houlenn diganti hag-eñ ‘devoa kofe- saat.\n—\tO n’em eus ket, ma zad misioner, ne gredan ket mont.\n—\tO maeronez kozh ! Ret eo deoc’h kemer kouraj, pa oc’h deuet bete an iliz, n’afet ket evelkent d’ar gêr hep ober ho kofesion. Deuet e-barzh ha me ‘ya da retorn da gofesaat ac’hanoc’h diouzhtu.\n—\tO ma zad misioner, ne gredan ket.\n« Renket em boa pediñ hag aspediñ a-benn ‘m ‘a gellet lakaat ar benitantez paour da goñsantiñ. »\nPa c’houlennas diganti pegeit e oa ne oa ket bet o kofesaat :\n« O ma zad misioner ne gredan ket lâret deoc’h…\n—\tPegeit ? Daou vloaz ? Tri bloaz ?\n—\tO ma zad misioner, pelloc’h, kalz pelloc’h ! Naontek vloaz zo, tost da ugent bremañ pa erruo gouel an Hollsent. Met bremañ ‘teuin aliesoc’h.\n—\tGrit ho kofesion neuze. Ne ‘peus ket touet Doue ?\n—\tO geus, ma zad misioner. Ur wech e oan oc’h ober un tamm yod da Jañig bihan, ur bugel koant, ma zad misioner, memes tra evelton : daoulagad glas ‘vel ar glizin, blev melen rodellet hag eñ serzh evel pemp gwenneg. ‘Oan ‘ta oc’h ober un tamm yod dezhañ d’e goan gant un tamm bleud ‘m ‘a bet digant ma amezegez, ur plac’h vat, ma zad misioner, o ya ! bepred ul lur pe ul lur hanter a vleud. Pa arruas Yann er gêr, ar marichal ! an ifernal ! : “Prest eo koan ?” emezañ. Me ne responten ket, ma zad misioner, me ‘veske bepred. “Prest eo koan ?” emezañ rok ha taer. Me ne greden ket respont. Hag eñ o tapout krog er gastelodenn hag o stlepel anezhi da blas an ti, yod hag all. Me ‘oa aet droug ennon, ma zad misioner, me ‘oa kroget da douet Doue, me ‘m ‘a touet Doue ken a oa ruz plas an ti, met ‘oa ket dre ma faot ‘oa ‘vat, dre faot Yann, ar marichal ! an ifernal ! al lonker daonet-se !\n—\tNe ‘peus ket touet Doue nemet ar wech-se ?\n—\tEo, ma zad misioner, ur wech all. Ar bloaz tomm-bras, ma ‘c’h eus soñj, ‘oa aet pirc’hirinajoù da c’houlenn glav : da Sant Erwan, da Itron-Varia Vulad ha da Itron- Varia Wir Sikour. Tomm e oa, euzhus e oa tomm. Me, ma zad misioner, a save mintin-mat da vêsa ma buoc’h. Ur vuoc’h vrav, ma zad misioner, ur vuoc’h du gant ur penn sklaer, ur c’herniel berr, met n’andur ket ar c’helion. ‘Oan ‘ta o vesa ‘n ur ober stamm, ul loeroù bara-laezh da Jañig bihan da vont d’ar pardon. Pa welis ma buoc’h du a-greiz-tout oc’h ober pevar c’hamp hanter en he lost hag o komañs da vreskenn. Kaer am boa krial : “Chô, chô, buoc’h du !”, ne selaoue ket ac’hanon ; dis- karet ‘oan ganti, trainet ‘oan ganti, kignet din ma fri, sellet ma zad misioner, hañvet eo bepred. Me ‘oa aet droug ennon, me ‘m ‘a touet Doue, ma zad misioner, met ‘oa ket dre ma faot e oa ‘vat, met dre faot ma buoc’h du.\n—\tBôen neuze ‘vit ho pinijenn e lârfet pemp pater ha pemp ave.\n—\tO ! Chezuz ! ma zad misioner, pemp pater ha pemp ave hepken ? Ma’m bije gou- vezet, me ‘vije deuet pell zo da gofes ! O bremañ ‘teuin alies, ma zad misioner, o ya bep c’hwec’h miz da nebeutañ.\n—\tHa bremañ evit ho pried e lârfet daouzek chapeled hag evit ho puoc’h du e lârfet daouzek all.\n—\tChezuz ! ma zad misioner, evit ma fried hag evit ma buoc’h du ? Oc’holla ‘vat !\n—\tDamen ya ‘vel-just, pa ‘peus graet o c’hofesion e renket bremañ ober ivez o fini- jenn. »\nN’am eus ket ezhomm da lâret deoc’h, lenner, penaos ar sarmon n’eo ket achu amañ. Komprenet a-walc’h ac’h eus petra ‘n ‘eus c’hoant an tad da reiñ da intent : n’eo ket evit ‘n em didamall ha sammañ e bec’hejoù war gein ar reoù all a dle ar penitiour mont da gofes.


Diforc'hioù etre adstummoù "Frañsez Laorañs" - Wikipedia\nDiforc'hioù etre adstummoù "Frañsez Laorañs"\nFrañsez Laorañs (kemmañ)\nStumm eus an 27 Her 2007 da 18:44\n122 okted ouzhpennet , 14 vloaz zo\nStumm eus an 22 Her 2007 da 16:56 (kemmañ)\nStumm eus an 27 Her 2007 da 18:44 (kemmañ) (dizober)\nE-kreiz un dro-noz gedal war dachenn ar brezel[[Brezel-bed Kentañ]] , e voe gloazet [['''Frañsez-Mari Laorañs]]''' en e zorn kleiz, ha kaset d’an ospital da vezañ graet war e dro. Diskleriañ a reas ar mezeg Buy en doa graet espres-kaer d’en em c’hloazañ evit gallout goul bezañ kaset d’ar gêr goude. Barnet e voe evit kement-se gant ul lez-varn a vrezel divrezhonek, anat deoc’h, ha dre ma ne gomze hemañ nemet brezhoneg, n’hellas ket en em zifenn evel zo dleet. Ne voe klasket jubennour ebet evel-just dezhañ da c’hallout displegañ ar pezh a oa c’hoarvezet. Kondaonet e voe d’ar marv abalamour « d’e zifoutregezh », ha fuzuilhet d’ar [[14 a viz Here]] [].\nAr Stad a glaskas un ugent vloaz bennak goude, d’an [[3 a viz Kerzu]] [], adreizhañ e vrud, rak hervezi e oa bet kondaonet hemañ « dre fazi ». Roet e voe ur sammad a 10 000 lur d’e dud gant ar [[Prefed]] a oa deuet espres-kaer da [[Melioneg|Velioneg]] d'ar [[5 aviza viz Eost]] []. War an ton bras e voe graet al lid, hag aozet e voe ur bal kement hag echuiñ gant an devezh. Difennet e voe da vroadelourien [[Breiz Atao]] dont e kêr gant ar polis.\nE-skeud an darvoudoù-se, e tennas an ti-kêr ar blakenn varmor e-lec’h ma oa skrivet anv holl re ar barrouz marvet e-kerzh ar brezel, adskrivet an holl anvioù-se war-eeun war ar monumant hervez urzh al lizherenneg, ha lakaet anv '''Frañsez Laorañs''' en o zouez.\n([[kanaouenn]] komzoù hengounel, tapet diwar bladenn [[Gweltaz ar Fur]])\n:E-men (p’lec’h) ‘mañ aet [[Frañsez Laorañs]],\n:E-men ‘mañ aet Frañsez Laorañs,\n:E-men ‘mañ aet Frañsez Laorañs ?\n:Pa gouezhe e-dan seurt boledoù fall,\n:Seurt boledoù ' oa boledoù gall !!\nAdtapet diwar « https://br.wikipedia.org/wiki/Dibar:MobileDiff/245501 »


KANENN AR C’HANENNOÙ\n1 Kanenn ar c'hanennoù, gant Salomon.\n2 Ra boko din gant pokoù e c'henoù! Rak da garantez a zo gwelloc'h eget ar gwin.\n3 Da frondoù o deus ur c'hwezh flour, da anv a zo evel ur frond skuilhet, setu perak o deus da garet ar merc'hed yaouank.\n4 Va sach war da lerc'h ha redomp! Ar roue en deus degaset ac'hanon en e gambroù. Ni a drido hag hor po levenez ennout. Muioc'h eget ar gwin e veulimp da garantez. Reizh eo da garout.\n5 O merc'hed Jeruzalem, du on, met kaer evel teltennoù Kedar, evel tinelloù Salomon.\n6 Na roit ket fed mard on du, rak an heol en deus va skaotet. Mibien va mamm a zo en em fuloret em enep, va lakaet o deus da ziwall ar gwini. Met va gwinienn va-unan, ne'm eus ket he diwallet.\n7 Lavar din, te hag a zo karet gant va ene, pelec'h e vesaez da dropell ha pelec'h e lakaez anezhañ da ziskuizhañ da greisteiz? Rak, perak e vefen evel ur wreg diank e-kichen tropelloù da gompagnuned?\n8 Ma n'ouzout ket-se, o te ar gaerañ e-touez ar merc'hed, kae war roudoù an tropell, ha laka da c'havrigoù da beuriñ e-kichen teltennoù ar vesaerien.\n9 Va c'haredig, da lakaat a ran heñvel ouzh va c'hazeg staget ouzh kirri Faraon.\n10 Koant eo da zivjod gant o bragerizoù, ha da c'houzoug gant e gelc'hennoù.\n11 Ober a raimp dit bragerizoù aour gant gwrioù arc'hant.\n12 E-pad ma'z eo ar roue azezet ouzh taol, va nard a laosk e c'hwezh-vat.\n13 Va muiañ-karet a zo din evel ur vodenn mir a ziskuizh etre va divronn.\n14 Va muiañ-karet a zo din ur blokad lugustr e gwini En-Gedi.\n15 Pegen kaer out, va c'haredig, pegen kaer out! Da zaoulagad a zo koulmed.\n16 Pegen kaer out, va muiañ-karet, pegen dudius out! Hor gwele eo glasvez.\n17 Treustoù hon ti a zo sedrez, hol lambruskoù a zo siprez.\n1 Me eo rozenn Saron, lilienn an traoniennoù.\n2 Evel al lilienn e-touez ar spern, evel-se eo va c'haredig e-touez ar merc'hed yaouank.\n3 Evel ar wezenn-aval e-touez gwez ar goadeg, evel-se eo va muiañ-karet e-touez an dud yaouank. C'hoantaet em eus he skeud hag on azezet ennañ; he frouezh a oa dous da'm staon.\n4 Degaset en deus ac'hanon er sal-banvez. Ar banniel a sav warnon eo ar garantez.\n5 Kreñva ac'hanon gant rezin, nerzh ac'hanon gant avaloù, rak klañv on a garantez.\n6 Ra vo e zorn kleiz dindan va fenn, ha ra boko e du dehoù din!\n7 Me ho ped, merc'hed Jeruzalem, dre c'hazeled ha dre heizezed ar parkeier, na zihunit ket, na zihunit ket ar garantez, a-raok ma fello dezhi.\n8 Mouezh va muiañ-karet eo! Setu e teu o lammat war ar menezioù, o sailhañ war ar c'hrec'hiennoù.\n9 Va muiañ-karet a zo evel ar c'hazelenn pe evel hini bihan an heizez. Setu, en em zalc'h a-drek hor mogerioù, emañ o sellout dre ar prenestroù, oc'h evezhiañ dre ar gael.\n10 Va muiañ-karet a gomz hag a lavar din: Sav, va c'haredig, va c'hoant, ha deus!\n11 Rak setu, ar goañv a zo tremenet, ar glav a zo paouezet, aet eo kuit.\n12 Ar bleuñv en em ziskouez war an douar, amzer ar c'hanaouennoù a zo deuet ha mouezh an durzhunell a vez klevet war hor maez.\n13 Ar wezenn-fiez a vount he fiez, ar gwini, e-kreiz o bleuñv, a laosk o c'hwezh-vat. Sav, va c'haredig, va c'hoant, ha deus!\n14 Va c'houlm, en em zerc'hel a rez e faoutoù ar roc'h hag e kuzhez er brioù serzh. Diskouez din da zremm, va laka da glevout da vouezh, rak da vouezh a zo dous ha da zremm a zo brav.\n15 Kemerit deomp al lern, al lern bihan a wast ar gwini, rak emañ hor gwini en o bleuñv.\n16 Va muiañ-karet a zo din ha me a zo dezhañ. Peuriñ a ra e dropell e-touez al lili.\n17 A-raok ma c'hwezh avel an deiz ha ma tec'h kuit ar skeudennoù, deus en-dro, va muiañ-karet, bez evel ar c'hazelenn pe evel hini bihan an heizez war ar menezioù Beter (= rann).\n1 Em gwele e-pad an noz, em eus klasket an hini a gar va ene. E glasket em eus, met ne'm eus ket e gavet.\n2 Sevel a rin bremañ hag e rin tro kêr dre ar straedoù ha dre ar plasennoù. Klask a rin an hini a gar va ene. E glasket em eus, met ne'm eus ket e gavet.\n3 Ar warded a gavas ac'hanon e-pad ma oant war hent-ged kêr: N'hoc'h eus ket gwelet an hini a gar va ene?\n4 A-boan em boa o zremenet, ma kavis an hini a gar va ene. E gemeret em eus, ha ne laoskin ket anezhañ ken na'm bo e zegaset da di va mamm ha da gambr an hini he deus va c'hoñsevet.\n5 Me ho ped, merc'hed Jeruzalem, dre c'hazeled ha dre heizezed ar parkeier, na zihunit ket, na zihunit ket ar garantez, a-raok ma fello dezhi.\n6 Piv eo an hini a bign eus ar gouelec'h evel kolonennoù moged, frondet gant mir hag ezañs, gant pep seurt louzoù-frondus ar varc'hadourien?\n7 Setu amañ gwele Salomon. En-dro dezhañ ez eus tri-ugent den kadarn, eus ar re gadarnañ a zo en Israel,\n8 holl o c'hoari ar c'hleze ha gourdon ouzh ar brezel. Pep hini a zoug e gleze war e lez, en aon rak galvoù-diwall an noz.\n9 Ar roue Salomon en deus graet ul leter evitañ gant koad al Liban.\n10 Graet en deus e beulioù en arc'hant, e gein en aour, e sez e limestra. E ziabarzh a oa un oberenn a garantez a-berzh merc'hed Jeruzalem.\n11 Deuit er-maez, merc'hed Sion, sellit ouzh ar Roue Salomon gant ar gurunenn he deus lakaet e vamm war e benn da zeiz e zimeziñ, da zeiz levenez e galon.\n1 Pegen kaer out, va c'haredig, pegen kaer out! Da zaoulagad a zo koulmed a-drek da ouel. Da vlev a zo evel un tropell givri divilhet ouzh menezioù Galaad.\n2 Da zent a zo evel un tropell deñved touzet o pignat en-dro eus an dourlec'h, pep unan gant he gevelled, hini ebet n'eo gaonac'h.\n3 Da vuzelloù a zo evel un neudenn ruz-mouk, ha da c'henoù a zo boemus. Da jod a zo evel un hanter greunaval a-drek da ouel.\n4 Da c'houzoug a zo evel tour David, savet da servijañ da harnezerezh; mil skoed a zo skourret outañ, holl dirennoù ar re gadarn.\n5 Da zivronn a zo evel div heizezig, evel gevelled ur c'hazelenn o peuriñ e-touez al lili.\n6 A-raok ma c'hwezh avel an deiz ha ma tec'h kuit ar skeudennoù, ez in da venez ar mir ha da grec'hienn an ezañs.\n7 Hollgaer ez out va c'haredig, ha dinamm.\n8 Deus ganin eus al Liban, va fried, deus ganin eus al Liban! Sell diwar krec'h Amana, diwar krec'h Senir hag an Hermon, eus kevioù al leoned, eus menezioù al louparded.\n9 Boemet ec'h eus va c'halon, va c'hoar, va fried, boemet ec'h eus va c'halon gant unan eus da selloù, gant unan eus bragerizoù da c'houzoug.\n10 Pebezh boem ez karantez, va c'hoar, va fried! Pegement eo gwelloc'h da garantez eget ar gwin, ha da c'hwezhioù-mat eget louzoù frondus ebet.\n11 Da vuzelloù, va fried, a zever sun-gad. Dindan da deod emañ mel ha laezh, ha c'hwezh da zilhad a zo evel c'hwezh al Liban.\n12 Ul liorzh kloz eo va c'hoar, va fried, ur vammenn serret, ur feunteun siellet.\n13 Da ganolioù a zo ul liorzh leun a c'hreunavalenned gant frouezh e-touez ar re wellañ, lugustr gant nard,\n14 nard ha safran, korz-frond ha sinamona gant pep seurt gwez a ro an ezañs, mir hag aloez gant louzoù-frondus e-touez ar re wellañ,\n15 ur feunteun a liorzhoù, ur puñs a zour bev, gwazhioù-dour eus al Liban.\n16 Sav, avel-sterenn, ha deus, avel-greisteiz! C'hwezhit war va liorzh evit ma vo laosket e c'hwezh-vat! Ra zeuio va muiañ-karet en e liorzh, ha ra zebro e frouezh e-touez ar re wellañ.\n1 Deuet on em liorzh, va c'hoar, va fried. Dastumet em eus va mir gant va louzoù-frondus, debret em eus va zerennoù gant va mel, evet em eus va gwin gant va laezh. Debrit, mignoned, en em vezvit gant karantez!\n2 Kousket e oan, met va c'halon a veilhe. Setu mouezh va muiañ-karet, skeiñ a rae: Digor din va c'hoar, va c'haredig, va c'houlm, va hini beurvat! Rak va fenn a zo gleb gant ar glizh ha va rodelloù gant takadennoù an noz.\n3 Diwisket em eus va sae, penaos e wiskin anezhi en-dro? Gwalc'het em eus va zreid, penaos e louzin anezho en-dro?\n4 Va muiañ-karet en deus tremenet e zorn dre an toull, ha va c'hreizon en deus strafuilhet evitañ.\n5 Savet on da zigeriñ da'm muiañ-karet, ar mir a zo deveret diouzh va daouarn, ar mir tanavaet diouzh va bizied war dornell ar morailh.\n6 Digeriñ a ris da'm muiañ-karet, met va muiañ-karet a oa aet kuit, tremenet e oa. Va ene a glañvaas o vezañ ma em boa e glevet o komz. E glasket em eus met ne'm eus ket e gavet. E c'halvet em eus, met ne respontas ket.\n7 Ar warded a gavas ac'hanon e-pad ma oant war hent-ged kêr. Skeiñ a rejont ac'hanon ha va gloazet o deus. Gwarded ar mogerioù a lamas va gouel diganin.\n8 Me ho ped, merc'hed Jeruzalem, mar kavit va muiañ-karet, petra a lavarot dezhañ? Penaos ez on klañv a garantez.\n9 Perak eo da vuiañ-karet dreist ar re all, o ar gaerañ a-douez ar merc'hed? Perak eo da vuiañ-karet dreist ar re all, ma hor pedez start evel-se?\n10 Va muiañ-karet a zo gwenn ha ruz-flamm. An hini kentañ eo e-touez dek mil.\n11 E benn a zo aour glan. E rodelloù a zo gwagennek, du evel ar vran.\n12 E zaoulagad a zo evel koulmed war vord ar gwazhioù, gwalc'het el laezh, diazezet war ar fonnusted.\n13 E zivjod a zo evel ur penn-douar goloet a louzoù frondus. E vuzelloù a zo lili, deverañ a ra diouto ar mir.\n14 E zaouarn a zo gwalennoù aour, gwarniset a grizolit. E gorf a zo olifant flour, goloet a safir.\n15 E zivhar a zo peulioù alabastr, lakaet war diazezoù aour glan. E stumm a zo evel al Liban, kaer evel ar sedrez.\n16 E staon a zo leun a zouster, ha kement a zo ennañ a zo karantezus. Evel-se eo va muiañ-karet, evel-se eo va mignon, merc'hed Jeruzalem!\n1 Da belec'h eo aet da vuiañ-karet, o te ar gaerañ e-touez ar merc'hed? War-zu pelec'h eo en em dennet da vuiañ-karet? Ni e glasko ganit.\n2 Va muiañ-karet a zo diskennet en e liorzh, er penn-douar goloet a louzoù frondus, evit peuriñ e dropell el liorzhoù hag evit dastum lili.\n3 Me a zo da'm muiañ-karet, ha va muiañ-karet a zo din. Lakaat a ra e dropell da beuriñ e-touez al lili.\n4 Va c'haredig a zo kaer evel Tirza, dudius evel Jeruzalem, spontus evel an armeoù a gerzh a vanniel displeget.\n5 Distro diouzhin da zaoulagad, rak va zrelatañ a reont. Da vlev a zo evel un tropell givri divilhet ouzh menezioù Galaad.\n6 Da zent a zo evel un tropell deñved o pignat en-dro eus an dourlec'h, pep unan gant he gevelled, hag hini ebet n'eo gaonac'h.\n7 Da jod a zo evel un hanter greunaval a-drek da ouel.\n8 Bez' ez eus tri-ugent rouanez, pevar-ugent serc'h ha merc'hed yaouank diniver,\n9 va c'houlm, va hini beurvat a zo hec'h-unan, merc'h nemetañ he mamm, disi d'an hini he deus he c'hanet. Ar merc'hed yaouank o deus he gwelet hag o deus hec'h anvet eürus; ar rouanezed hag ar serc'hed ivez, hag o deus he meulet.\n10 Piv eo an hini en em ziskouez evel gouloù-deiz, kaer evel al loar, glan evel an heol, spontus evel an armeoù a gerzh a vanniel displeget?\n11 Diskennet on e liorzh ar c'hraoñ evit gwelout ar frouezh a zarev en draonienn, evit gwelout hag-eñ e vount ar winienn, hag-eñ e vleugn ar greunavalenned.\n12 N'ouzon ket, met va c'harantez he deus va lakaet da vezañ heñvel ouzh kirri Aminadab.\n13 Distro, distro, o Sulamitez! Distro, distro, ma sellimp ouzhit. Perak e sellit ouzh ar Sulamitez evel ouzh un dañs a ziv vandenn?\n1 Pegen kaer eo da dreid ez sandalennoù, merc'h ar priñs! Trolinenn da zivlez a zo evel bragerizoù oberiet gant dorn un arzour donezonet kaer.\n2 Da vronn a zo un hanaf rontaet leun a win a c'hwezh-vat. Da gof a zo ur bern gwinizh kelc'hiet gant lili.\n3 Da zivronn a zo evel div heizezig, evel gevelled ur c'hazelenn.\n4 Da c'houzoug a zo evel un tour olifant. Da zaoulagad a zo poulloù en Hesbon, tost da zor Bat-Rabbim. Da fri a zo evel tour al Liban a sell war-zu Damask.\n5 Da benn a zo savet evel Menez Karmel. Blev da benn a zo evel limestra, ur roue a zo chadennet gant da rodelloù.\n6 Pegen kaer out, ha pegen dudius, va c'harantez ha va flijadurioù!\n7 Da vent a zo heñvel ouzh ur balmezenn, da zivronn ouzh blokadoù.\n8 Lavaret em eus: Pignat a rin war ar balmezenn hag e krogin en he brankoù! Ra vo da zivronn evidon evel blokadoù, frond da c'hwezh evel hini an avaloù,\n9 ha da c'henoù evel ur gwin e-touez ar re wellañ,\noc'h en em skuilhañ evit va muiañ-karet hag a laka da gomz muzelloù ar re a gousk.\n10 Me a zo da'm muiañ-karet, hag e c'hoant a dro war-zu ennon.\n11 Deus, va muiañ-karet, deomp d'ar parkeier ha tremenomp an noz er c'hêriadennoù!\n12 Savomp beure mat da vont d'ar gwini, gwelomp hag-eñ e vount ar winienn, hag-eñ e vleuñv ar blokadoù hag e vleugn ar greunavalenned. Eno e roin dit va c'harantezioù.\n13 Ar mandragonoù a laosk o c'hwezh-vat, ha stok ouzh hon dorioù ez eus pep frouezh mat, re nevez ha re gozh am eus miret evidout, o va muiañ-karet.\n1 Ra blijfe gant Doue ma vefes evel va breur, bet maget gant divronn va mamm! Mont a rafen da'z kavout er-maez, pokat a rafen dit ha ne vefe den ebet evit va disprizout.\n2 Da zegas a rafen, da lakaat da zont e-barzh ti va mamm, hag e kelennfes ac'hanon, e rofen dit da evañ gwin mesket a c'hwezh-vat hag a sun eus va greunavaloù.\n3 Ra vo e zorn kleiz dindan va fenn, ha ra boko e du dehoù din.\n4 Me ho ped, merc'hed Jeruzalem, na zihunit ket, na zihunit ket ar garantez, a-raok ma fello dezhi.\n5 Piv eo an hini a bign eus ar gouelec'h, harpet goustadik ouzh he muiañ-karet? Da zihunet em eus dindan an avalenn; eno, he deus da c'hanet da vamm, el lec'h-se he deus da c'hanet an hini he deus bugaleet ac'hanout.\n6 Laka ac'hanon evel ur siell war da galon, evel ur siell war da vrec'h. Rak ar garantez a zo nerzhus evel ar marv, ar warizi a zo kreñv evel lec'h ar marv. He luc'hed a zo luc'hed-tan, ur flamm taer.\n7 Kalz a zour ne c'hellfe ket mougañ ar garantez, hag ar stêrioù-meur ne c'hellfent ket he beuziñ. Ma rofe unan bennak holl vadoù e di evit ar garantez, a-dra-sur ne vefe dalc'het kont ebet dezhañ.\n8 Ur c'hoar yaouank hon eus, n'eo ket c'hoazh bronnek. Petra a raimp d'hor c'hoar d'an deiz ma vo enklasket?\n9 Mard eo ur voger, e savimp warni tourioù arc'hant; mard eo un nor, e serrimp anezhi gant ur blankenn-sedrez.\n10 Ur voger ez on ha va divronn a zo evel tourioù. Bet on d'e zaoulagad evel an hini a gav ar peoc'h.\n11 Ur winienn en doa Salomon e Baal-Hamon (= aotrou un engroez). Roet en deus anezhi da warded ha pep hini anezho a zlee degas evit he frouezh mil pezh arc'hant.\n12 Va gwinienn, an hini a zo din, he mirout a ran. O Salomon, dit-te ar mil pezh arc'hant, ha daou c'hant d'ar re a vir ar frouezh!\n13 O te, an hini a zo o chom el liorzhoù, va mignoned a zo aketus ouzh da vouezh. Laka ac'hanon da glevout anezhi!\n14 Tec'h kuit, va muiañ-karet, evel ar c'hazelenn pe evel hini bihan an heizez, war menezioù al louzoù-frondus.


Pajenn:Perrot - Bue ar Zent.djvu/608 - Wikimammenn\nPajenn:Perrot - Bue ar Zent.djvu/608\nsant yan dibenn-eost\nAr verc’h a zistroas d’ar zal hag a lavaras da Herodez :\n— Me c’houlenn ma vezo roët d’in aman dioustu penn Yan-Vadezour, war eur plad.\nAr goulen-man a reas kalz poan d’ar roue ; koulskoude, abalamour m’en devoa touet war e le a raje ar pez a vije goulennet digantan, e kasas tud raktal da zibennan Yan-Vadezour en e brizon. Ar penn a oe digaset d’ar zal, war eur plad, ha roët d’ar verc’h yaouank, ha houman a redas da ziskouez anezan d’he mamm.\nAn Tad a gar ar Mab, ha laket en deus pep tra etre e zaouarn. An hini a gred er Mab en deus ar vue peurbadus ; an hini ne gred ket er Mab ne welo ket ar vue, mes buhanegez Doue a chom warnezan.\nKomz divezan sant Yan.\nTregontvet devez a viz Eost\nAr zantez-man, kentan bleunien a zantelez a gutuilhas an Iliz en Amerik Izelan, da lakat war he ôteriou, a c’hanas a gerent kristen, en Lima, er bla 1586 ; d’he badeziant e oe hanvet Izabel, mes goude e oe lezhanvet Roza, abalamour d’he gened, hag al lezhano-ze oe dalc’het warni.\nDa bemp bla, e reas le da viret bepred he gwerc’hded ; êt muioc’h war an oad, gant aon na raje he c’herent d’ezi dimezi, e troc’has en kuz he fennad bleo melen.\nSouezus eo klevet hano eus ar yuniou a rê : epad ar c’hoaraïz ne zebre nemet had oranjez, ha d’ar gwener, zoken, ne gemere nemet pemp haden, en enor da bemp gouli Hon Zalver.\nHe c’herent a gouezas en dienez ; mont a reas neuze da zerviji, hag o labourat noz-de e c’honeze bara d’eze.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/608&oldid=140897 »


Liutprand Cremona - Wikipedia\nLiutprand Cremona (pe Liudprand, pe Luitprand) a oa ganet war-dro 920-922 e Pavia, ha marvet e 972, a oa un istorour lombard hag eskob Cremona, en Italia.\nGanet e oa en un tiegezh Lombarded a ouenn uhel. E 931 ez eas da floc'h da Bavia, da lez ar roue frank Huon Arle, a oa roue Italia hag a oa dimezet da v-Marozia, ur gontez c'halloudus eus Roma.\nSavet e voe el lez, ha dont a reas da vout kloareg en iliz-veur Pavia.\nPa varvas Huon e 947, laosket gantañ e vab Lotar evel roue Italia, ez eas Liutprand da sekretour gant gwir rener ar vro, Berengar II, markiz Ivrea, ha da jubennour, dre ma ouie gresianeg. Evel se eo e teuas da vout kansellour hag e 949 e voe kaset da gannad da Vizantion da lez Koustantin VII Porfirogenitus.\nDre ma oa bet kaset tad ha leztad Liutprand di en e raok, ha dre ma ouie ar yezh en doa desket a-raok mont di (un dra ral e Kornogeuropa en Xvet kantved) ne oa ket tu da gavout gwell egetañ evit ar gefridi.\nKoulskoude, abalamour ma oa un den rust, gros, ha diseven, dizanaoudek dezhañ an doareoù a sevended hag a naetadurezh, e voe ur pevar miz poanius dezhañ. Kement-se zo kontet gantañ en e Antapodosis, un danevell enepgresian, ma tispak an holl vojennoù a c'halled da gontañ diwar-benn Romaned ha Hellaziz, a lavare e oant dinerzh, gaouiat, divrezelgar, evel merc'hed, ha traoù all a ziskouez en doa ur sell "barbar " ouzh ar sevenadur.\nDiwar-benn an Impalaeriezh roman ha Romaned Hellaz e skrivas:\nGant an istor e teskomp e oa ganet en avoultriezh Romulus, muntrer e vreur, en deus roet e anv d'ar Romaned; e savas un ti-repu evitañ hag e temgemeras ennañ dleourien, sklaved dindan dec'h, muntrerien, hag a ree a verite ar marv evit o oberoù. Hag e c'halvas da zont betek ennañ un toullad mat eus an dud -se hag e reas Romanaed anezho. Eus an noblañs-se eo diskennet ar re-mañ a rit bedrenerien pe impalaerien anezho; a reomp kement a fae warne, ni Lombarded, Saozon, Franked, Lotaringiz, Bavarianed, Swabed, Burgonded, ma ne c'hallomp ober gwashoc'h anv eget Roman eus hon enebourien, o lakaat en anv-se, en anv a Romaned, kement tamm dismegañs, abafded, pizhoni, orgederezh, gevierezh: e-berr kement tamm fallagriezh. Met peogwir e fell deoc'h derc'hel da lavarout n'omp ket brezelius nag ampart war ar marc'hegañ, ma verit pec'hedoù ar Gristenien e chomjec'h gant ho kalonoù kalet, e vo diskouezet en emgann kentañ a vo petra oc'h ha pegen brezelius omp-ni.\nPa zistroas e vroc'has ouzh Berengar, ha kuitaat a reas e lez war-dro 955. Neuze e troas ouzh e enebour, an impalaer Otto Iañ, hag en devoa aloubet un darn eus Italia (Roma ha Ravenna), hag a zeuas da vout roue Italia pa varvas Lotar e 950.\nAn Impalaer santel Otto Iañ o tegemer le gwazoniezh Berengar II.\nDistreiñ a reas gant Otto da Italia e 961, hag anvet e voe da eskob Pavia er bloavezh-se, ha da eskob Cremona e 962. E 963 e voe kaset da Roma da gannad d'ar pab Yann XII e penn-kentañ an tabut etre ar pab hag an impalaer santel. Perzh a gemeras e Kuzul-eskibien Roma e 963, ma voe distroadet Yann XII. Gantañ e voe skrivet danevell nemeti an darvoudoù.\nE lez Otton ec'h en em gavas gant Recemund, kannad eus Córdoba, a lavaras dezhañ e ranke skrivañ istor e amzer (skrivet en Antapodosis diwezhañ, dediet da Recemund).\nAlies e veze kaset da gaout ar pab, hag e 968 e voe kaset da Gergustentin adarre, da c'houlenn evit mab an impalaer (an danvez Otto II) dorn Teophano, merc'h an impalaer Romanus II.\nE 968 e tistroas Liutprand evel kannad da Gergustentin da c'houlenn dorn Porphyrogénète, merc'h Nicéphore II Phocas, evit Otton II, mab Otton Iañ. Ur gabestr en doe, siwazh da Otton Iañ, a c'hoantae tizhout ar peoc'h gant an impalaeriezh vizantat dre an eured-se ha bezañ anavezet ganti a-benn ar fin: digant Liutprand e tesker e veze graet « Rex » eus Otton e lez Bizantion, ha neket « Basileus » N'ouzer ket hag ober a reas Liutprand e drede kannadiezh da Gergustentin e 971, da aozañ dimeziñ Otton II hag ar briñsez Teofano, merc'h an impalaer bizantat, a voe kurunet impalaerez santel roman war un dro gant he gwaz.\nMervel a reas war-dro 972, rak un eskob nevez a voe anvet e Cremona e 973.\nAn 'Antapodosis, skrivet etre 956 ha 958 war c'houlenn Recemundus (eskob Elvira ha kannad Kalifiezh Córdoba, en emgavet gant Liutprand e lez Otton Iañ . Lenn a reer aze istor an Impalaeriezh e c'hwec'h levrenn, eus 886 betek 952, maget gant droukrañs Liutprand ouzh Berengar II, roue Lombardia, hag e wreg Willa .\nLiber de rebus gestis Ottonis magni imperatoris (960-964), danevell istorel diwar-benn Otton.\nE ziv gannadiezh kentañ da Constantinopolis, Legatio pe De Legatione Constantinopolitana,\nDiwar-benn div veaj kentañ Liutprand evel kannadour: .\nAdtapet diwar « https://br.wikipedia.org/w/index.php?title=Liutprand_Cremona&oldid=1926811 »


Buhez ar Sent/1894/Maze - Wikimammenn\nBuhez ar Sent/1894/Maze\n◄ Eustach hag he goumpagnunez Maze Thomas ar Gernevez ►\nann unan var ’nn ugent a viz guengolo\nSANT VAZE, ABOSTOL\nEvit diskouez d’eomp oa deuet var ann douar dreist peb tra evit savetei ar bec’herien, ha n’ez euz stad ebed a gement ne c’hellfe ket esperout kaout perz enn he drugarez, Jezuz-Krist a blijaz ganthan choaz evit unan euz he ebestel eunn den hag en doa doare da veza ann nebeuta din euz a eur c’hras ker kaer.\nAnn den-ze oa Maze, unan euz ar publikaned, da lavaret eo, euz a reseourien ar guiriou a veze savet divar ar bobl. Ann dud-ma a dremene peurvuia evit tud digoustians hag heb relijion. Eunn devez m’oa azezet enn he vuro, hor Zalver a lavaraz d’ezhan enn eur vont ebiou : « — Deuit d’am heul-me. » Kerkent Maze a oue gounezet he galoun, hag a guiteaz he vuro evit heul Jezuz.\nPrest goude e pedaz hor Zalver da leina enn he di, ha Jezuz a ieaz asambles gant he ziskibien. Hogen, el lein-ze ez oa ive kalz publikaned, mignouned da Vaze, hag ar pharizianed a gave abeg enn dra-ma, hag a lavare da ziskibien hor Zalver : « — Perak ez a ho mestr-c’houi da leina evelse gant ar bec’herien ? » Mes Jezuz, o veza klevet petra lavarent, a respountaz : « — N’e ket ar re iac’h, mes ar re glanv, eo o deuz ezomm euz ar medisin. N’ounn ket deuet da c’helver ar re just, « mes da c’helver ar bec’herien da ober pihijenn. » Divar neuze Maze a reaz koumpagnunez d’hor Zalver enn he holl veachou dre ar Judee, ha ne gollaz ket unan euz he gomzou.\nGoude m’oa pignet Jezuz-Krist enn env, e oue pedet gant ann diskibien all da lakaat dre skrid ar peb brasa euz ar pez enn doa great pe lavaret epad he vuez. Maze a skrivaz al levr-se e langach hebreu, abalamour al langach-ma oa langach ar Iuzevien, hag he henvel a eure Aviel, da c’houzout eo, levr a gelou mad hag euruz abalamour ma roe da anaout oa digor adarre doriou ar baradoz d’ar bec’herien gant m’o devije guir geuz ha guir c’hlac’har d’ho fec’hejou.\nPa gemeraz ann Ebestel peb hini he gorn euz ar bed evit prezeg ar feiz d’ar baianed, Maze en devoue ann Ethiopii evit he lod. Ober a eure eno eunn niver braz a viraklou, hag, etouez kalz re all, e lakeaz eur verc’h d’ar roue da zevel euz a varo da veo. Ar mirakl-ma a reaz d’ar roue ha d’ar rouanez, d’ho bugale ha da eur maread tud all, anaout raktal ar virionez euz ar relijion gristen. Hogen, ar roue en devoa eur verc’h all, he hano Iphijenii, hag a voestlaz he guerc’hded da Zoue goude beza klevet Maze oc’h ober meuleudi ar vertuz-se. Goulskoude, he zad o veza deuet da vervel, Iphijenii a oue goulennet evit pried gant Histas : hema a ioa pignet var ann tron e plas he zad a enep peb guir ha lealded. Mes ar brinsez a zalc’haz mad d’he veu hag a respountaz grons ne zimezche ket. Neuze Hirtas a gemeraz kement a zrouk oc’h sant Vaze ma kasaz tud var ann heur d’he lakaat d’ar maro ; rak gouzout a rea oa hen en devoa aliet Iphijenii da jom bepred guerc’hez. Ann dud-se a gavaz ann Abostol oc’h ann aoter, hag hen lazaz eno a daoliou bouc’hal d’ann ampoent m’edo oc’h echui he offerenn.\nKANTELIOU TENNET DIVAR AVIEL SANT VAZE\nDa genta. — Den ne c’hell servicha daou vestr asambles ; rak ne vezo ket evit miret da garet unan ha da zisprijout egile. Ne c’hellit ket eta servicha Doue hag ar bed er memes amzer.\nD’ann eil, — Klaskit da genta rouantelez Doue, hag ann traou all a vezo roet d’ehoc’h var ar marc’had.\nD’ann trede. — Ne varnit ket ho nesa ma ne fell ket d’ehoc’h beza barnet gant Doue ; dioc’h ma varnot ar re all, e viot barnet hoc’h-unan.\nD’ar pevare. — N’ez euz netra, kuzet er bed-ma na vezo dizoloet hag anavezet er bed all.\nD’ar pemped. — Petra dal d’ann den gounit ar bed holl mar teu da goll he ene ?\nD’ar c’houec’hved. — Piou bennag en em izelai a vezo hueleat ; hag ann neb en em huelai a vezo izeleat.\nAdtapet diwar « https://br.wikisource.org/w/index.php?title=Buhez_ar_Sent/1894/Maze&oldid=30944 »\nKemmoù diwezhañ degaset d'ar bajenn-mañ d'an 24 Gen 2012, da 11:46.


Hon Anaon | EMGLEV AN TIEGEZHIOÙ\nDielloù ar rann : Hon Anaon\nBez an Aotrou Perrot gwallet hiziv Lun Fask 2018\nEmbannet da Ebrel 2, 2018 gant emglev\nSkrivat o deus e ruz war ar groaz “Facho er-maez” a-raok diskar anezhi d’an douar. https://www.argedour.bzh/scrignac-la-tombe-de-labbe-yann-vari-perrot-a-ete-profanee/\nDoue ra en devo truez ouzh an dud a vag ken bras kasoni ouzh Abostol Feiz ha Breizh.https://feiz-ha-breizh.blogspot.fr/2018/04/glachar-hiziv-e-breizh-douleur.html\nAotrou Perrot, pedit evidomp !\nEmbannet e Hon Anaon\t| Ober un evezhiadenn\nUl levr evit amzer Nedeleg\nEmbannet da Kerzu 7, 2017 gant emglev\ne ti Nadoz-vor brest e c’heller e bourchas, pe dre ar post.\nEmbannet e Hon Anaon, Istor\t| 1 evezhiadenn\nPiv oa Maodez Glanndour ?\nEmbannet da Du 11, 2017 gant emglev\nKeloù gant istor ur straed Maodez Glanndour :\nSinadeg : https://www.change.org/p/la-mairie-de-pontrieux-pour-une-rue-au-nom-de-maodez-glanndour-%C3%A0-pontrieux/w\nLuc’hskeudenn belegiezh Armañs Ar C’halvez (?)\nEmbannet da C'hwevrer 18, 2017 gant emglev\nLuc’hskeudenn eus dibenn an eil brezel-bed eus beleien eus korn-bro Lannuon. Ur merker-pajenn e oa, uzet dre forzh servijañ, en unan eus peder levrenn brevial Vatikan II e latin an Aotrou Klerg.\nAdalek an tu kleiz hervez hon enklask gant Yves le Breton, beleg : 1. (?) Guilaume Renan ; 2. Loeiz ar Floc’h-Maodez Glanndour, kure e Gwengamp d’an ampoent ; 3. (? Tad A. Ar C’halvez ?) ; 4. Louis Ar C’halvez Person-dean Lannuon d’an ampoent, marteze kar da Armañs ar C’halvez ; 5. (?) dirak ; 6. Francis Barbu d’an ampoent kelenner e kloerdi bras Sant-Brieg, a vo eskob Kemper e miz mae 1968 ; 7. Marsel Klerg, stouet un tamm, bet kure e Kemper-Gwezenneg betek 1942, kure e Ploubêr d’an ampoent ; 8. Armañs ar C’halvez, eus Kemper-Gwezenneg marteze eo al luc’hskeudenn da geñver e velegiezh (31 Meurzh 1945) peogwir emañ er c’hreiz, un aer sirius warnañ, harpet a bep tu gant tud e liamm gant e barrez, e-lec’h e oa bet lazhet ar person anezhi, Pêr Mari Lec’hvien nav miz a-raok gant Rezistañserien ; 9. Yves Le Saint, eus Kemper-Gwezenneg ; 10. (?) Henri Mordellès, eus Sant-Ke-Perroz ; 11. (?) Yves Prat, eus Plougouskan.\nEmbannet e Hon Anaon\t| 1 evezhiadenn\nUr gouizieg war al latin : Marsel Klerg\nEmbannet da C'hwevrer 13, 2017 gant emglev\nLakaat a reomp en-linenn un diell a-bouez diwar-benn Marsel Klerg.\nGanti e teskomp meur a dra :\n– gouzout a ouie mat-tre al latin klasek (an dra-se a ouiemp dija dre m’hon eus embannet e droidigezhioù eus ofis al lennadennoù diwar an henlennegezh kristen : 14 levrenn)\n– fall-tre ha gwashoc’h : tuek eo troidigezh ofis al lennadennoù e galleg ;\n– Diskouez a ra bezañ evezhiek-tre war al latin, en deus pleustret a dost evit e droidigezhioù-eñ eus an Tadoù eus a’n Iliz. Bez e c’heller bezañ sur en deus graet kement-all evit e droidigezhioù diwar ar Bibl, pergen evit liderezh an Oferenn en deus troet penn-da-benn, zoken ar re war ar sizhun.\n– edo dija stad an Iliz en ur stad truezus e 1980 gant un a-raokouriezh arloupet ha tu ebet da arguzenniñ a-enep : an diell-mañ a zo bet nac’het embann anezhi gant kannadig eskopti Sant-Brieg !\n– kaset e oa bet gant Klerg d’an Aotrou Troal (fiziet en doa ennañ e droidigezhioù war an henlennegezh kristen a zo bremañ e dielloù EAT), hag e ra anv eus Anjela Duval nevez aet da anaon d’ar 7 Du1981 (kinnig a ra oferennoù da vezañ lidet evit he ene, eus an 18 12 1981 eo al lizher)\n– anv a ra eus e labour war prosez Sant Erwan (embannet nevez ‘zo) e ti Hor Yezh\n– merzout a reer ar stourmer dibleg pa skriv “Hogen brezel a vo hag a vo. Krog on dija”.\nOber ur c’hik-dehou evit brasaat ha moulañ evit gellout lenn.\nGalv evit sevel ul lec’h-kounaat gouestlet d’an Aotrou Perrot\nEmbannet da Gouere 4, 2016 gant emglev\nAn tiegezh Kaouissin en deus divizet sevel ul lec’h-kounaat gouestlet d’an Aotrou Perrot.\nNa pebezh keloù mat !\nAoter chapel Sant Kaourintin Toull-ar-Groaz Skrigneg (Luc’hsk. Ar Gedour)\nSavet e vo zr c’houn-lec’h e kichen Maner Kermorvan Ploue ( bro Pourled izel) : ur chapel an hini e vo, a vo savet gant mein chapel Toull-ar-Groaz Skrigneg, gouestlet da Sant Kaourintin, patron Kernev, hag a zo al lec’h m’en doa lidet an Aotrou Perrot e Oferenn ziwezhañ, d’an 12 a viz Kerzu 1943, da geñver Gouel Sant Kaourintin just a-walc’h, ha deiz e zrouklazh e-lec’h m’eo savet kroaz ruz e verzherinti.\nMiliadoù ha miliadoù a euroioù e kousto d’an tiegezh Kaouissin.\nBez e c’hellit kas dezho war-eeun ur skodenn vrokus\nDre ma klot ar raktres-mañ gant palioù Emglev An Tiegezhioù, e c’heller kaout ur baperenn evit digreskiñ ho tailhoù, m’hoc’h eus ezhomm. Neuze, eo ret sevel ho chekenn war anv Emglev An Tiegezhioù, ha kas evel-se da Youenn Caouissin.\nEr chapel adsavet e vo kavet, ouzhpenn ar pezh a vo gellet adsevel diwar hini Toull-ar-groaz, an aoter pergen, hag ar gael-kommuniañ (‘an Daol Santel)’, e vo miret efedoù prizius an Aotrou Perrot : e gapenn, e vantell fankek warni gwad e verzherinti, ha kalz a draoù all a oa dezhañ hag a zo bet miret an darn vras anezho gant Herri Caouissin, a oa tost-tre outañ hag e benn-hêr ouzhpenn.\nDa notiñ : Evit kement prof a vo e vo kaset deoc’h e levr gant Youenn Kaouissin diwar-benn Yann-Vari Perrot, dont a raio al levr er-maez e dibenn ar bloaz 2017.\nEmbannet e Hon Anaon\t| 3 Evezhiadenn\nTremenet eo an Aotrou Troal\nEmbannet da Even 24, 2016 gant emglev\nDeut, va servijer mat, da gaout Doue an Tad\nAet eo an Aotrou Troal d’an Anaon da Ouel Yann 2016, da 9 eur. Kofesaet ha nouennet e oa bet gant ur beleg yaouank brezhoneger, en deus olevet e zaouarn, « an daouarn-se, emezañ din, o deus badezet, benniget ha roet an absolvenn, olevet ar re glan, sakret bara hag gwin ar Sakramant ken alies…». Fromus e oa bet evito o-daou al lidoù-se, a c’heller krediñ.\nUr beleg da Jezuz Krist, ezel gredus da Gristenien Breizh, unan eus hon diwezhañ beleien broadelourien, a zo distroet davet e grouer eta, goude ur vuhez hir : en tu all da zek bloaz ha pevar-ugent e oa Youenn Troal.\nE Obidoù a voe lidet d’al Lun da 14e30 e Kombrid.\nBet ganet e 1925 ha deuet emzivad abred en e vugaleaj e voe savet en ur familh a gouerien vrezhonegerien e Kombrid, hogen ne oa ket troet da gomz en yezh e vugaleaj. Brezhoneg Gwalarn an hini a gomze, a youl-gaer.\nBeleget e voe e 1949 en iliz-veur Kemper hag anvet da skolaer. E 1957 e voe kaset da bPlouenan da ren ar skol. Eno e krouas ur c’helc’h keltiek, ur bagad en e skol, ha beilhadegoù e brezhoneg. Pemp bloavezh a virvilh, hogen santout a rae ne glote ket tre gant e c’halvadenn a veleg.\nDa-heul ar c’halvadenn a reas ar Pab Pi XII en e lizher Fidei Donum e 1957 a c’houlenne digant beleien Europa mont da sikour an Iliz en Afrika hag en Amerika ar Su ez eas neuze d’ar Perou etre 1963 ha 1968. Lavarout a reas din e kavas gwelloc’h pellaat diouzh Breizh eget dont da vezañ ‘Beleg an FLB’, en abeg d’e venozioù broadelour.\nEtre 1968 ha 1973, e Skol an Aod e Gwiseni e kenlabouras gant Visant Seité, en e gevredigezh Ar Skol dre Lizer. Mignoniezh a oa etrezo daoust da afer vantrus skritur Ar Falc’hun. Ma n’en defe ket pleget Seité da Batrioted ar Skol-veur, o dije «Torret va brec’h din» en doa lavaret Visant Seité dezhañ. D’ar mare-se ivez e voe e derou Oaled ar Vro-Bagan, a oa ur seurt patronaj e brezhoneg er penn-kentañ, hag ivez e rae war-dro ar gelaouenn «Wanig ha Wenig», evit ar vugale hag e kemeras perzh un tammig e troidigezh Kenvreuriez ar Brezoneg evit al liderezh e brezhoneg goude Vatikan II. Buan avat e chomas a-sav pa ne oa ket donezonet ha m’en em gave unanetoc’h a spered gant «Beleien Treger» : Mab speredel da Varsel Klerg e voe, ha galvet e oa bet gantañ, ha fiziet en doa neuze kalz dielloù ennañ, en o zouez e zornskrid eus ofis al lennadennoù a zo bet moullet endeo gant Imbourc’h e daouzek levrenn.\nEtre 1973 ha 1979, e tistroas d’ar Perou en Ayaviri, 4000 metrad uhelder. Met teologiezh an «Dieubidigezh» ne-z ae ket dezhañ. Fellout a rae dezhañ chom feal d’ar Pab. E eñvorennoù eus e droiadoù er Perou a voe moullet a-dammoù : er gelaouenn Al Liamm e 1965, ha goude-se e meur a levrenn gant Imbourc’h dindan an talbenn «Ar C’hrist d’an Indianed», bet adembannet gant Moulladurioù Hor Yezh, e div levrenn (2007 ha 2010).\nEr bloavezhioù 80 e oa Person Plouneour-Menez en ur presbital dirapar-tre. P’en doa ranket kuitaat e bresbital a Blouneour e oa bet ranket deviñ ur bern paperoù a oa aet mouestl er presbital-se, na veze ket tommet mat : presnester torret a oa !\nDiskleriet en doa ur wech en iliz Plouneour : «Pas de confession, pas de communion !», met dindan komzoù reut evel-se (hogen reizh !) e teue a-benn, lorc’h a oa ennañ eus se pa oueze ne gofese mui den ebet er parrezioù all koulz lavaret, da gofes tud c’hoazh er barrez-se a vro-Leon, un hanter-kant bennak war mil a dud. Meret e oa ar gomun c’hoazh gant ur c’huzul-kêr komunour ha na lakae ket da ober al labourioù en iliz-parrez ha ne c’hellas ket derc’hel da lidañ an Oferenn en iliz-parrez en abeg da se. Neuze e lidas an Oferennoù en… « Abattoirs Plassart »…\nGant Fañch Morvannou em eus soñj ec’h aozas meur a dro Gousperou kaer an Hanter-Eost en Abati ar Releg, war an tonioù «krampouezh gwinizh du» latin, hogen e brezhoneg penn-da-benn. Edo «en e C’hloria Mundi !». Chapel sant Divi Plouneour a voe adlañset gantañ ivez. Un deiz, ouzh ar chapel, e voe adkavet an delwenn anezhi a oa bet laeret. Ezel aketus Kristenien Breizh e oa deut da vezañ neuze. Kristenien Breizh a oa bet savet d’ar poent-hont da vezañ ur Vreuriezh a bedenn hag a studi, gant bennozh Maodez Glanndour a oa aet re gozh, evit erlerc’hiañ Unvaniezh Speredel Breizh. A bep eil gant an Aotrou Blanchard, person Kistinid, e veze emgavioù e Plouneour pe e Kistinid, betek 1993. A-dost en doa ambrouget an Aotrou Troal derou Tiegezh Santez Anna, adalek an deroù anezhañ e Landerne e 1988, hag e reas war-dro ar gelaouennig «Ar Fulenn» da reiñ boued speredel d’ar vrezhonegerien yaouank a oa en-dro dezhañ ha Kristenien Breizh.\nUr si bihan en doa an Aotrou Troal. An hini a lavar n’en deus ket a si en devez tri ! En ur renkañ e bresbital evit an dilojadeg e kavis derou un deizlevr, bet kroget gantañ, war am eus soñj d’ar mare ma voe beleget. Hag e oa skrivet n’en em gave ket barrek da vezañ beleg, dreist-holl abalamour ma n’en em sante ket gouest da sevel sarmonioù a-zoare. Hiviziken, a lennis, e tastumfe danvez evit boueta e sarmonioù, o tidroc’hañ pennadoù kazetennerezh, hag ouzh o renkañ dre zanvez, e rochedoù kartoñs. Tost 60 vloaz war-lerc’h, en e bresbital a Langolen, e oa degadoù a gartonsadoù bras bet savet gantañ evel-se ! Ur seurt kleñved e oa, moarvat, rak da biv e servijo bremañ ? An dra-se, avat, en doa sikouret dezhañ, sur a-walc’h, da zerc’hel da vezañ aketus ouzh ar pezh a dremene en-dro dezhañ. Lenn a rae kazetennoù e spagnoleg ha n’eo ket hepken ar c’hazetennoù gall, La Croix ha Le Télégramme pergen.\nEr bloavezhioù 1990 e voe person parrez vihan-tre Treogad er vro-Vigoudenn. Lavaret en doa din neuze : «N’heller ket kouezhañ izeloc’h !». Ul labour uvel a reas eno, kempenn an iliz-parrez (graet e veze ‘chapel’ anezhi gant an dud, hervezañ !). Goude-se ez eas da bresbital Langolen e 2002, betek 2015. War an diwezhadoù-se ez embannas ingal danvez e sarmonioù e Kannadig Imbourc’h, kelaouenn Emglev an Tiegezhioù.\nE-kreiz ar bloaz 2015 e oa kouezhet war al leur ha chomet e oa semplet e-pad eurvezhioù. D’an ospital Laenneg e Kemper e voe kaset ha goude-se da gKernizi, ti ar veleien gozh, tost da greiz-kêr Kemper.\nEzel gredus eus Kristenien Breizh e oa bet Youenn Troal, se am eus meneget dija. En emvod-meur Emglev an Tiegezhioù, e Kergreven Trelevenez d’ar Sul 10 a viz Gouhere e vo ret deomp divizout diwar-benn dazont ar vreuriezh-se m’en doa Youenn Troal kavet ganti un tiegezh a gomprene anezhañ evel beleg a felle dezhañ chom feal d’ar Pab en amzerioù trubuilhus a vevomp en Iliz, hag a gomprene anezhañ evel broadelour a felle dezhañ pediñ e brezhoneg ha kaout ur vuhez kefredel uhel e brezhoneg : ezhomm en doa da gejañ gant tud unvenoz gantañ war boentoù ar Feiz hag ar Vro. Daoust ha tud evel-se a garo, eveltañ, en em gavout gwech-ha-gwechall e-pad ar bloaz, e lec’h-mañ-lec’h e Breizh, en em gavout gant beleien ha laiked, a-benn chom fidel d’ar bedenn ha chom spiswel dirak an darvoudoù, ha kement-se holl e brezhoneg, tre « e linenn istorel Breizh», evel ma lavare ?\nBezet pe vezet, salv m’e gavimp un deiz e Baradoz an Aotrou Doue, gant ar fulenn a valis dizrouk a gavemp a-wechoù, lemm ha bev, en e zaoulagad, ha fent an den, ha douster e vouezh… pa gomze deomp ! Da skouer an deiz ma kontas penaos e vountas dre zievezh gant e Renault Peder-askell, aet kozh-dirapar, a-benn da garr nevez e Vikel-vras, mil enervet ma oa bet gantañ en unan eus an emvodoù niverus ha diziwezh-se ma veze rebechet outañ, a-benn ar fin, chom stag ouzh feiz an «Iliz trec’hlidus» amzer e yaouankiz ! Met an Iliz-se eo, gwriziennet don e stuzegezh hor bro, an hini eo e komzas drezi an Aotrou Doue d’e galon un deiz, ouzh e c’hervel da vezañ beleg, hag «o fiziout ennañ amzer da zont ar Vro», evel ma lavare an Aotrou Perrot.\nAr feiz a salv, Aotrou Troal. Salvet omp dre ar feiz. Salvet oc’h dre ar feiz hag hor gortozit gant Hor Salver er Baradoz, ganeoc’h en ho torn Banniel feiz karet ha trec’hlidus hon Tadoù-kozh !\nWar ar skeudenn e weler a gleiz da zehou lod eus izili Kristenien Breizh : Youenn Troal, an Ao. Itr. J.-P. Brown, Paol Kalvez, Youenn Olier, Iwan Couée, Nolwenn Bouessel Dubourg, an Itr. Yann Petton, Tepod Gwilhmod, Maoris ar C’hollo, Marsel Blanchard. Luc’hskeudenn bet kemeret e Kembre en hañv 1981 gant Yann Petton, eus Lokournan.\nAet eo Noela OLier-Louarn da Anaon\nEmbannet da Genver 27, 2016 gant emglev\nNoela Louarn, gwreg Alan Al Louarn ha c’hoar Youenn Olier, a oa ur souten bras da Emglev An Tiegezhioù, Imbourc’h ha zoken da Gannadig Imbourc’h.\nBez e oa evidon uan eus ar maouezed niverus na reont ket a drouz hogen maz omp dleek outo evit un darn vras berzh mat embregadennoù o friedoù.\nMamm dek bugel e oa, sur-a-walc’h an tiegezh brezhonek emgouestletañ e stourm hor yezh. Prezidant EAT e oa bet Alan Al Louarn a oa anavezet evit e oberiantiz p’edont e Roazhon e-pad ar brezel, ha goude se e Pariz, ha dreist-holl e Roazhon. War-dro ar vugale e rae-hi, pezh a zisamme kalz he gwaz, a c’helle evel-se kemer perzh er stourm.\nEzel e oa ivez eus “Unvaniezh Speredel Breizh” Maodez Glanndour : bemdez e pede evit Breizh. D’hon tro pedomp eviti, ur vaouez hegarat atav, a vevas paour ha diglemm, chomet feal da Zoue ha d’ar Vro a-hed he buhez.\nAet eo Jozef Lec’hvien da Anaon.\nEmbannet da Gouere 1, 2015 gant emglev\nAet eo an Tad Jozef Lec’hvien da Anaon.\nE Kengor Feiz ha sevenadur hag en Emglev An Tiegezhioù e oa oberiant c’hoazh, o labourat ouzh e urzhiataerez betek ar penn, daoust d’e oad ha d’e yec’hed (e zaoulagad hag e zivskouarn pergen) a yae war fallaat.\nBemdez e lavare e Vrevial e brezhoneg a drugarez da labourioù ur skipailh a veleien ma-z eo eñ an diwezhañ anezho o vont da Anaon : Klerg, Maodez Glanndour, Bourdellez, Pêr ar Gall, Maoris ar C’hollo…\nAr wech diwezhañ m’e welis, en ospital Pempoull nevezik ‘zo, e lavaras, sirius-tre, edo o c’hortoz bezañ kemeret gant Doue en e varadoz “daoust d’am holl mankoù”.\nPedomp evitañ eta.\nLidet e vo e obidoù Digwener da 2 eur hanter en iliz Plaeraneg.\na wir galon, Tepod Gwilhmod, evit EAT.\nEmbannet da Here 28, 2014 gant emglev\nAmañ e kavor ar pennad a oa bet embannet ganimp e 2001 da heul tremenvan Youenn Souffez-Despré, a voe oberiant-tre e Emglev An Tiegezhioù.\nKrouit ul lec'hienn pe ur blog digoust war WordPress.com. Tem: Able.


« Deskiñ ur yezh a zo da gentañ eskemm, kaozeal »\nPublié le 10/05/2020 à 17h20 • Mis à jour le 12/06/2020 à 11h53\nÉcrit par Mathieu Herry\nMall a zo war skipailh Stumdi ha war ar stajidi da adkregiñ gant kentelioù en ur sal-klas, daoust ma vo gant maskloù. • © DR\nAdalek an 11 a viz Mae e c’hell an deskarded ha stajidi ar c’hreizennoù-stummañ mont en-dro da heuliañ o stummadurioù. Komzet hon eus gant Claudie Malnoë, renerez Stumdi, hag a zegemero en-dro 21 stajiad o teskiñ brezhoneg, e tri lec’h.\nPenaos eo tremenet an traoù evit stajidi Stumdi abaoe penn-kentañ ar prantad kenfinañ ?\nClaudie Malnoë : Kendalc’het hon eus an holl stummadurioù, a-bell. Implijet hon eus ur meziant a-ratozh, Discord. Ur stummer evit pep strollad, evel ma vez graet boas. Tremenet eo mat dre vras, dreist-holl evit ar strolladoù a zo gant ar stummadur barrekaat tri miz ouzhpenn. Evit ar re oa kroget da zeskiñ brezhoneg e miz Genver eo diaesoc’h ha poent bras eo evito distreiñ a-strolladoù, er c’hreizennoù. Deskiñ ur yezh a zo da gentañ eskemm, kaozeal. Setu ar pezh a zo bet graet gant 21 stajiad adalek dilun 11 a viz Mae e Landerne, Brest ha Gwengamp. Pevar devezh ar sizhun da gentañ, hag ar pempvet evit adweladennoù er gêr.\nDes stagiaires en formation de breton à Stumdi, à Landerneau, portant des masques de protection et assis à bonne distance les uns des autres, lundi 11 mai. • © DR\nPenaos ho peus prientet an distro-se ?\nClaudie Malnoë : Da galz reolennoù nevez hon eus da zoujañ. Dre chañs hor boa prenet taolioù unan-hag-unan e Brest ha Landerne nevez ‘zo. Aesoc’h eo pellaat ar stajidi an eil diouzh egile. Dek a dud a vo e pep sal, gant ar stummer. Evit an dud a rank ober war-dro o bugale pe ar re bresk o yec’hed hon eus dalc’het ur strollad e stummadur a-bell memestra. Ur stummer ouzhpenn a rankomp tutañ d’ober war o zro neuze.\nPoan hon eus da gaout maskloù rak n’ez eus ket a stokoù evidomp war a seblant. Klask a reomp prenañ anezho a-gleiz hag a-zehou, ar pezh a ra ur sapre sammad arc’hant da zispign ouzhpenn ha spi hon eus e teuio lod eus ar stajidi gant maskloù lien rak e-mod-all e vo diaes evidomp.\nPrest eo ar salioù klas met ret e vo doujañ ouzh kalz reolennoù nevez.\nStrizh ha liesseurt eo ar reolennoù : ar prenestrier a rank chom digor, aliet e vezomp da vont er-maez ar muiañ posubl. Labour naetaat ouzhpenn a vo ivez. E Gwengamp e rankomp paeañ unan bennak evit dilouezañ pep tra bemnoz.\nGwelet 'vo. Evit echuiñ ar stummadurioù-mañ ez aio mat, moarvat, met nec’hetoc’h omp evit an distro e miz Gwengolo. Ma rankomp doujañ d'ar memes reolennoù d’ar poent-se e vo diaes tre an traoù evidomp rak 70 stajiad nevez a zo sañset kregiñ gant o stummadur e Penn-ar-Bed, er Morbihan hag e Aodoù-an-Arvor.\nSpi ho peus evit ar sizhunvezhioù da zont ?\nClaudie Malnoë : Ya. Hervez ar stummerien eo tremenet mat-tre ar stummadur a-bell. Kalz traoù hon eus desket e-kerz ar prantad-se. Evel-just eo nec’het stajidi ‘zo gant o live, muioc’h c’hoazh eget kustum, met fiziañs hon eus. Tremen a raint an diplom barregezh war ar yezh (DBY) a-bell moarvat, a-benn ur miz bennak, ha d’am soñj e vo mat an disoc’hoù, daoust d’ar prantad kenfinañ.\nDiaes eo bet ar prantad-se, met traoù pozitivel a zo ivez, neuze ?\nClaudie Malnoë : Alies e lavaran e teu mad eus an darvoudoù gwashañ. Gwir eo e oa skuizhusoc’h evit ar stummerien kaozeal dirak ur c’hamera evel-se met desket hon eus kalz traoù. Merzhet hon eus da skouer e krede stajidi ‘zo sevel muioc’h a c’houlennoù, a-bell, goude ar c’hentelioù, eget na reont en ur sal. Aesoc’h eo evit pep hini mont diouzh e lusk ivez, hervez stummerien ‘zo.\nHag a-raok ar prantad-se, ne ouiemp kazi netra war ar pellstummañ. Meur a wech e oa bet goulennet diganeomp ha gouest e vefemp da gelenn brezhoneg da dud e broioù estren pe e kornioù all Bro-C’hall. Nac’hañ a raemp betek-henn met bremañ e c’hellimp en em soñjal.\nDéconfinement société Covid-19 santé éducation emploi économie culture bretonne culture culture régionale\nGwall skoet eo bed an embann e Breizh gant ar c’hleñved-red Covid-19\ncopier le lien https://france3-regions.francetvinfo.fr/bretagne/deskin-ur-yezh-zo-da-gentan-eskemm-kaozeal-1826998.html\nAccueil > Bretagne > « Deskiñ ur yezh a zo da gentañ eskemm, kaozeal »


Pajenn:Instructioneu santel ar er gurionnéeu principal ag er religion, 1790.djvu/41 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/41\nbep-unan er péh en devou méritét dré é ævreu mat pé droug. N’en dès meit Doué en dès en droæd de jugein en dud : mæs Jesus-Chrouist, dré m’en dai hun Eutru rac m’en dès hur prenét dré er bris ag é Oaid précius, en dès ehue receuét er bouvoër d’exelcein é hunan er Jugemant-ce én ur fæçon splann ha sansibl ; ha rac-ce é ma larét é tei en achémand ag er béd de jugein er-ré vihue hac er-ré varhue. Mæs opèn er Jugemant general, ni e ouair é hès hoah ur Jugemant particuliér, péhani e hum hroa ér momand ma varhue peb-unan : de larèt-è, ni e grèd ferm guet en Ilis penaus, quentéh èl ma vai dispartiét un inean a-zoh hé horv, é compariss dirac Doué, eit receu en arrest a hé bonheur pé malheur éternel ; hac er Jugemant general ne changeou nitra ér santance prononcét é Jugemant particuliér peb-unan. Doué ne rei enta er Jugemant general meid eit difforh publiquemand é serviterion fidel doh é enemisèt, eit recompancein, pé punissein en dud én ou horv quer clous èl én ou inean, hac eit crésquein gloër er Sænt ha tourmand er béherion, revè m’ou devou méritét en eil-hac-éguilé. (Leinet er bempet Chapistr ag er Reflexioneu ar er pedair fin dehuehan).\nEr-ré vihue hac er-ré varhue : de larèt-è, er-ré-zou marhuét a oudé er hommancemand ag er béd, hac er-ré e varhuou quênd en amzér-hont ; hac er-ré e vou hoah bihue nezè ar en doar. Ne fehai bout nitra paud blaouahussoh\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/41&oldid=128970 »


Prometiñ a ra Ao Macron mirout deskadurezh ar brezhoneg : pase poent ober bremañ ! Evit ar gwir\nPrometiñ a ra Ao Macron mirout deskadurezh ar brezhoneg : pase poent ober bremañ ! Evit ar gwir da dremen ar bak e brezhoneg\nPublié le 22/06/18 11:48 -- mis à jour le 22/06/18 11:48\nTremenet eo bet an arnodenn matematik e brezhoneg ar mintin-mañ gant 15 lisead eus Lise Diwan Karaez. Kengred omp ganto. Reizh eo o intrudu rak ez a a-enep an droukzifoc’hioù a vez gouzañvet gant ar geodedourien a ra gant ar brezhoneg er skol hag er vuhez pemdeziek.\nUr gwir eo ouzhpenn-se. Enskrivet eo e mellad L 121-3 Kod an deskadurezh : « Ar galleg eo yezh an deskadurezh, hini an arnodennoù hag ar c’honkourioù, ar memorioù hag an tezennoù, er skolioù publik ha prevez, nemet pa vez ret kelenn ar yezhoù hag ar sevenadurioù rannvroel ». Ha ret eo kelenn ar brezhoneg d’ar muiañ niver hiziv an deiz ! Tu a zo tremen an arnodenn istor-geografiezh e brezhoneg dija, gant ar re a fell dezho. Aotreet e vez ivez tremen an arnodenn matematik e euskareg evit ar vachelouriezh.\nRet eo neuze e vefe kemeret e kont ha reizhet ar bloaz-mañ kopiennoù ar vachelouriezh skrivet e brezhoneg, memes-mod hag ar re skrivet e galleg. Ret eo ivez d’ar Stad anavezout ar gwir da dremen arnodennoù ha kenstrivadegoù e brezhoneg evit ar re a fell dezho. Un doare eo da boellekat an diplomoù gant an deskadurezh bet resevet e pep danvez e brezhoneg. Un afer kevatalded etre ar yezhoù eo ha dazont ar brezhoneg a zo er jeu.\nLavaret eo bet gant prezidant ar Republik e Kemper dec’h : « Miret e vo deskadurezh ar yezhoù rannvro ». Met n’eus bet prometet tra fetis ebet, na raktreset postañ an arc’hant a zo ret. Gortoz a reomp diarbennoù neuze a-berz ar Stad, Kuzul Rannvro Breizh hag ar strollegezhioù lec’hel evit ma vo miret ha diorroet kalz dreist-holl an deskadurezh e brezhoneg.


Buhez ar Sent/1894/Marsell - Wikimammenn\nBuhez ar Sent/1894/Marsell\n◄ Paol, Kenta ermit Marsell Anton, Abad ►\nar c’houezekved devez a viz genver\nSant Marsell a oue choazet evit pab goude merzerenti sant Marsellin. Ranna a eure kear Rome pemp parrez var’nn ugent, evit ma vije easoc’h rei ar vadiziant hag ar zakramanchou all d’ar baianed a veze gounezet d’ar feiz, hag enterri ar verzerien enn eur feson deread. Skriva a reaz ive d’ann eskibien divar dro kear Antioch, enn Azii, evit digas da zonj d’ezho eo Iliz Rom mamm ha mestrez ann holl Ilizou euz ar bed. El lizer-ze e verke ne c’heller asambli konsil ebed heb urs pe asant ar Pab.\nEvelse e c’houarne santelamant ann Iliz pa falvezaz d’ann impalaer Maksans ober d’ezhan dilezel he garg hag adori ann idolou. Marsell ne reaz van evit klevet ann impalaer. Neuze hema a ieaz enn egar outhan, hag a roaz urs da genta d’he vazata pe d’he skourjeza betek ar goad. Goudeze her c’houndaonaz da vont da jom enn eur c’hraou kezek, evit kemeret soursi euz a loaned a zalc’het eno evit servich kear.\nMarsell, deuet da veza mevell marchosi, a dremene he holl amzer kouls lavaret o pedi Doue. Iun a rea ive aliez, hag o veza ne c’helle mui mont da velet ann dud fidel euz a Rom, e skrive liziri d’ezho evitho c’hrenvaat er feiz.\nGoulskoude, a benn nao miz, ann dud a iliz a gavaz ann tu d’he denna euz ar c’hraou-ze ha d’he gas da di eunn intanvez santel a ioa he hano Lusina. Houma hen digemeraz gant eur joa vraz, hag her pedaz da gonzakri pe da vennigen eul lodenn euz he zi evit servichout da iliz. Marsell her greaz, hag enn iliz-se ec’h offerenne bemdez hag e prezege d’ar gristenien, a zirede a bep tu da zelaou he gomzou. Mes ar brud euz ann dra-ma a erruaz betek ann impalaer, ha Maksans enn he gounnar a lavaraz kas di ar c’hezek a ioa evit servich kear, ha karga ar Zant d’ho diouall ha d’ho boueta epad ann nemorant euz he vuez.\nAdtapet diwar « https://br.wikisource.org/w/index.php?title=Buhez_ar_Sent/1894/Marsell&oldid=23588 »